-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

การประกอบธุรกิจของแต่ละสายผลิตภัณฑ์จำแนกตามกลุ่มธุรกิจหลัก 3 กลุ่ม ดังนี้

I. กลุ่มธุรกิจบรรจุภัณฑ์

ผลิตภัณฑ์ที่อยู่ในกลุ่มธุรกิจนี้ ได้แก่ 1. บรรจุภัณฑ์แก้ว 2. บรรจุภัณฑ์พลาสติก 3.
บรรจุภัณฑ์กระป๋องอลูมิเนียม โดยมีรายละเอียดดังนี้

1. บรรจุภัณฑ์แก้ว

(1) ลักษณะผลิตภัณฑ์หรือบริการ

บริษัท เป็นผู้ผลิตและจำหน่ายบรรจุภัณฑ์แก้ว รายได้หลักของบริษัทประมาณร้อยละ 99.5
ของรายได้รวม ได้จากการจำหน่ายบรรจุภัณฑ์แก้วให้แก่ อุตสาหกรรมขนาดใหญ่ภายในประเทศ เช่น
เบียร์ สุรา น้ำอัดลม เครื่องดื่มเพื่อสุขภาพ อาหารและยา เป็นต้น โดยจำหน่ายผ่านทางบริษัท
เบอร์ลี่ ยุคเกอร์ จำกัด (มหาชน) ทั้งหมด บรรจุภัณฑ์แก้วที่บริษัท
จัดจำหน่ายสามารถแบ่งออกเป็นกลุ่มใหญ่ ๆ ได้ดังนี้ ขวดเบียร์ เช่น เบียร์ช้าง อาชา
และไฮเนเก้น ขวดสุรา เช่น สุราแสงโสม แม่โขง และหงส์ทอง ขวดโซดาและน้ำดื่มตราช้าง
ขวดน้ำอัดลม เช่น เป็ปซี่ โค้ก สไปรท์ และแฟนต้า ขวดเครื่องดื่มบำรุงกำลัง เช่น กระทิงแดง
เอ็ม-150 และคาราบาวแดง ขวดสปายไวน์คูลเลอร์ ขวดเครื่องดื่มเกลือแร่สปอนเซอร์ ขวดยา
ขวดน้ำเกลือ และ ขวดวัคซีน ขวดบรรจุอาหาร เช่น เนสกาแฟ โอวัลติน
ซุปไก่สกัดและรังนกแบรนด์ น้ำหวานเฮลซ์ บลูบอย แยมเบสท์ฟู้ดส์ ซอสมะเขือเทศโรซ่าและไฮน์ซ
ซอสพริกแม่ประนอม พันท้ายนรสิงห์ และ
ฉลากทอง น้ำปลาตราปลาหมึก ฉลากทอง และทิพรส ซอสปรุงรสตราแม่ครัว ภูเขาทอง
หยั่นหว่อหยุ่น อ.ส.ร. และ
ง่วนเชียง ตลอดจนขวดบรรจุผักและผลไม้เพื่อส่งออก เป็นต้น

(2) การตลาดและภาวะการแข่งขัน

(ก) ลูกค้ารายใหญ่ที่สุดของบริษัทคือ กลุ่มบริษัท ทีซีซี โฮลดิ้ง (กลุ่มบริษัท ไทยเจริญ
คอมเมอร์เชียล) ซึ่งเป็นผู้ถือหุ้นรายใหญ่ของบริษัท
แต่นโยบายบริษัทยังคงเน้นเรื่องการคงไว้ซึ่งการดูแลลูกค้าเดิม ทั้งด้านคุณภาพและการตรงต่อเวลา
และเพิ่มการหาตลาดจากต่างประเทศ บริษัทได้ผลิตผลิตภัณฑ์ใหม่ออกสู่ตลาดสร้างความหลากหลาย
รักษาคุณสมบัติของผลิตภัณฑ์ ขยายคุณภาพด้านบริการ ริเริ่มเทคโนโลยีใหม่ ๆ
การเพิ่มความพึงพอใจของลูกค้าและ
การยกระดับคุณภาพผลิตภัณฑ์ของบริษัทให้สูงขึ้นตามมาตรฐานคุณภาพระดับโลก
มาตรฐานที่ได้นำมาประยุกต์ใช้ เพื่อรับประกันคุณภาพผลิตภัณฑ์และการมีกระบวนการผลิตที่ดี เช่น
Best Practice Program จาก Owens-Illinois Asia Pacific ประเทศออสเตรเลีย
ระบบ ISO และ Total Quality Management เป็นต้น และมีส่วนร่วมในการพัฒนาประสิทธิภาพ
ในกระบวนการดำเนินงาน โดยมีเป้าหมายสำคัญคือ
เพื่อมุ่งสร้างความเชื่อมั่นและความพึงพอใจสูงสุดแก่ลูกค้าในทุกด้าน ตัวอย่างเช่น
การขยายสายการผลิตบรรจุภัณฑ์อาหารที่มีความสะอาดถูกหลักอนามัย
มีสายการผลิตในห้องควบคุมมลภาวะ

รายชื่อลูกค้ารายใหญ่ แยกตามลักษณะของผลิตภัณฑ์ เป็นดังนี้

+----------------------------+-----------------------------------------+
| ผลิตภัณฑ์                     | ชื่อลูกค้า                                  |
+----------------------------+-----------------------------------------+
| ขวดเบียร์                    | บริษัท บางนาโลจิสติค จำกัด                   |
|                            |                                         |
|                            | บริษัท ไทยเอเซีย แปซิฟิค บริวเวอรี่ จำกัด        |
+----------------------------+-----------------------------------------+
| ขวดสุรา                     | บริษัท บางนาโลจิสติค จำกัด                   |
+----------------------------+-----------------------------------------+
| ขวดไวน์                     | บริษัท สยามไวเนอรี่ จำกัด                    |
|                            |                                         |
|                            | บริษัท บางนาโลจิสติค จำกัด                   |
+----------------------------+-----------------------------------------+
| ขวดน้ำอัดลม                  | บริษัท ไทยน้ำทิพย์ จำกัด                      |
|                            |                                         |
|                            | บริษัท กรีนสปอต จำกัด                       |
|                            |                                         |
|                            | บริษัท เสริมสุข จำกัด (มหาชน)                |
+----------------------------+-----------------------------------------+
| ขวดเครื่องดื่มบำรุงกำลัง         | บริษัท ทีซี ฟาร์มาซูติคอล จำกัด                 |
|                            |                                         |
|                            | บริษัท คาราบาวตะวันแดง จำกัด                |
|                            |                                         |
|                            | บริษัท เครื่องดื่มแรงเยอร์ จำกัด                |
|                            |                                         |
|                            | บริษัท โอสถสภา จำกัด                       |
+----------------------------+-----------------------------------------+
| ขวดอาหาร                   | บริษัท เฮลซ์ เทรดดิ้ง จำกัด                   |
|                            |                                         |
|                            | บริษัท จิ้ว ฮวด จำกัด                        |
|                            |                                         |
|                            | บริษัท ไทยเทพรสผลิตภัณฑ์อาหาร จำกัด (มหาชน)   |
|                            |                                         |
|                            | บริษัท เซเรบอส (ประเทศไทย) จำกัด           |
+----------------------------+-----------------------------------------+

(ข) สภาพการแข่งขันภายในอุตสาหกรรม

ในประเทศไทย มีผู้ผลิตรายใหญ่ในอุตสาหกรรมผลิตบรรจุภัณฑ์แก้ว จำนวน 3 รายประกอบไปด้วย

  -------------------------------------------------------- --------------
  บริษัท                                                     ส่วนแบ่งตลาด

  บริษัท บางกอกกล๊าส จำกัด (Bangkok Glass)                     43%

  บริษัท อุตสาหกรรมทำเครื่องแก้วไทย จำกัด (มหาชน) (Thai Glass)    37%
  (บริษัทในเครือ)                                             

  บริษัท สยามกลาส อินดัสทรี จำกัด (Siam Glass)                   16%

  อื่นๆ                                                      4%
  -------------------------------------------------------- --------------

โดยผู้ผลิตแต่ละรายต่างก็มีลูกค้าของตนเองเป็นหลัก
อุตสาหกรรมผลิตขวดแก้วเป็นธุรกิจที่ใช้เงินลงทุน และเทคโนโลยี
สูงมาก ทำให้ผู้ผลิตรายใหม่ที่จะเข้ามาในอุตสาหกรรมนี้ได้ยาก
การวางแผนการขายและจัดส่งสินค้าให้เพียงพอกับ
การผลิตที่ผลิตตลอด 24 ชั่วโมงตลอดทั้งปีนับเป็นสิ่งสำคัญเพื่อเพิ่มประสิทธิภาพในเชิงต้นทุนการผลิต
และสร้างความสามารถในการแข่งขันด้านราคา
การนำเข้าขวดแก้วจากต่างประเทศมีต้นทุนค่าขนส่งและอัตราภาษีนำเข้าร้อยละ
5 - 10 ทำให้ไม่มีการแข่งขันจากภายนอกประเทศ ด้านการแข่งขันจากบรรจุภัณฑ์อื่น เช่น
กระป๋องอลูมิเนียม ขวดพลาสติกและกล่องกระดาษ ขวดแก้วจะได้เปรียบที่สำคัญคือ
ไม่ทำปฏิกิริยากับผลิตภัณฑ์ที่บรรจุ มีความปลอดภัยสูง ช่วยลดต้นทุนของสินค้าสำเร็จรูป
เนื่องจากสามารถนำกลับมาใช้บรรจุใหม่ได้หลายรอบ

(3) การจัดหาผลิตภัณฑ์หรือบริการ

(ก) บริษัท มีโรงงานผลิตบรรจุภัณฑ์ 2 โรง แต่ละโรงประกอบด้วย ที่ดิน อาคารสำนักงาน
อาคารโรงงาน คลังสินค้า เครื่องจักรและอุปกรณ์ต่างๆ

โรงงานที่ 1 หรือ โรงงานราษฎร์บูรณะ ตั้งอยู่ที่เลขที่ 15 หมู่ 1 ถนนราษฎร์บูรณะ
แขวงราษฎร์บูรณะ เขต
ราษฎร์บูรณะ กรุงเทพฯ มีกำลังการผลิต 730 ตันหลอมต่อวัน

โรงงานที่ 2 หรือ โรงงานบางพลี ตั้งอยู่ที่เลขที่ 78 หมู่ 9 ซอยวัดศรีวารีน้อย ถนนบางนา-ตราด
ก.ม.18 ตำบล
หนองปรือ อำเภอบางพลี จังหวัดสมุทรปราการ มีกำลังการผลิต 1,310 ตันหลอมต่อวัน

แต่ละโรงงานได้ติดตั้งอุปกรณ์และเครื่องจักรที่ใช้ในการผลิตที่สำคัญ ๆ ได้แก่ เครื่องผสมวัตถุดิบ
เตาหลอมแก้ว เครื่องขึ้นรูปแก้ว รางอบแก้ว เครื่องตรวจสอบคุณภาพและบรรจุหีบห่อ
ซึ่งเป็นทรัพย์สินที่มีอายุใช้งานยาวนาน

กำลังการผลิตและปริมาณการผลิต

บริษัทเป็นโรงงานที่ทำการผลิตตลอด 24 ชั่วโมง แบ่งออกเป็น 3 กะ ๆ ละ 8 ชั่วโมง
โดยมีรายละเอียดการผลิต
ในระยะเวลา 3 ปีที่ผ่านมาดังนี้

  ------------------------------- ------------- ------------- -------------
                                  2550          2549          2548

  กำลังการผลิตเต็มที่ (หน่วย : ตัน)      744,600       744,600       744,600

  ปริมาณการผลิตจริง (หน่วย : ตัน)      624,614       585,120       574,960

  การใช้กำลังการผลิต (ร้อยละ)         83.9          78.6          77.2

  อัตราเพิ่มของปริมาณการผลิต (ร้อยละ)   6.7           1.8           (7.7)
  ------------------------------- ------------- ------------- -------------

วัตถุดิบที่ใช้ในการผลิต

วัตถุดิบที่ใช้ในการผลิตใช้จากแหล่งกำเนิดภายในประเทศร้อยละ 92 โดยปริมาณ และร้อยละ 70
โดยมูลค่า
บริษัทมีนโยบายที่จะจัดหาวัตถุดิบจากแหล่งภายในประเทศเพื่อทดแทนวัตถุดิบจากต่างประเทศ
อย่างไรก็ตาม
วัตถุดิบหลายชนิดจำเป็นต้องสั่งซื้อจากต่างประเทศเพราะยังไม่มีในประเทศหรือมีปริมาณไม่เพียงพอและบางชนิดคุณภาพยังไม่ได้มาตรฐาน

วัตถุดิบภายในประเทศ ได้แก่ ทรายแก้ว หินปูน เฟลด์สปาร์ เศษแก้ว

วัตถุดิบจากต่างประเทศ ได้แก่ โซดาแอช ซอลท์เคค โคกดัสท์ ซิลิเนียม ไออ้อนโครไมท์
ไออ้อนอ๊อกไซด์

นอกจากนี้ วัตถุดิบในการผลิตแบ่งออกเป็นวัตถุดิบหลักในการผลิตแก้ว
และวัตถุดิบเสริมในการผลิตแก้วและสีพิมพ์ขวดหรือสลากติดขวด โดย

วัตถุดิบหลัก ได้แก่ ทรายแก้ว หินปูน โซดาแอช เฟลด์สปาร์ เศษแก้ว

วัตถุดิบเสริม ซึ่งเป็นวัตถุดิบที่ช่วยเร่งปฏิกริยาทางเคมีและทำให้แก้วเป็นสีต่างๆตามความต้องการ
ได้แก่ โซเดี่ยม ซัลเฟต (ซอลท์เคค) ถ่าน (โค๊คดัสท์) สนิมเหล็ก (ไออ้อนอ็อกไซด์)
ไออ้อนโครไมท์ ซิลิเนี่ยม

วัตถุดิบทดแทน บริษัทได้ใช้เศษแก้วจากขวดใช้แล้วนำมาใช้ใหม่เพื่อทดแทนวัตถุดิบธรรมชาติ

บริษัทมีอำนาจต่อรองสูงกับผู้จำหน่ายวัตถุดิบ เนื่องจากวัตถุดิบเป็น commodity products
มีบริษัทผู้จำหน่ายวัตถุดิบหลายราย และปัจจุบันไม่มีวัตถุดิบชนิดใดมีมูลค่าต้นทุนมากกว่าร้อยละ 50
ของต้นทุนวัตถุดิบทั้งหมด
บริษัทจึงสามารถสามารถเลือกซื้อจากผู้จำหน่ายที่เสนอเงื่อนไขและบริการที่ดีที่สุดให้แก่บริษัท

- ผู้จำหน่ายที่จำหน่ายวัตถุดิบให้แก่บริษัทในมูลค่าเป็นสัดส่วนมากกว่าร้อยละ 30
ของต้นทุนวัตถุดิบทั้งหมด ได้แก่ บริษัท เบอร์ลี่ เอเชียติ๊ก โซดา จำกัด

- ผลกระทบหากสูญเสียผู้จำหน่ายรายนี้
บริษัทยังคงมีแหล่งจำหน่ายรายอื่นในตลาดอยู่อีกสามารถหามาทดแทนได้ ดังนั้น
จึงไม่กระทบทางด้านการผลิต

การใช้เทคโนโลยีในการผลิต

ปัจจุบันบริษัทมีเครื่องจักรในการผลิต 22 เครื่อง
ดำเนินการอยู่ที่โรงงานราษฎร์บูรณะและโรงงานบางพลี
ด้วยเครื่องจักรและอุปกรณ์ในการผลิตระดับโลก
ผลิตภัณฑ์ทุกชิ้นของบริษัทสะท้อนให้เห็นถึงประสิทธิภาพและศักยภาพทางเทคโนโลยีของบริษัทกระบวนการทั้งหมดซึ่งถูกควบคุมโดยคอมพิวเตอร์จะดำเนินไปโดยอัตโนมัติตั้งแต่การป้อนวัตถุดิบ
กระบวนการผลิตทุกขั้นตอนไปจนถึงการบรรจุหีบห่อ

เทคโนโลยีทางการผลิตที่ก้าวหน้าและเครื่องจักรอันทันสมัยจากสองพันธมิตร ได้แก่ บริษัท
Owens-Illinois Asia Pacific (เดิมชื่อ บริษัท Australian Consolidated
Industries) และบริษัท Owens-Illinois
ช่วยให้บริษัทมีความเชี่ยวชาญในการผลิตบรรจุภัณฑ์แก้วและผลิตภัณฑ์อื่น ๆ ให้แก่อุตสาหกรรมต่าง ๆ
บริษัทมุ่งมั่นในการใช้เทคโนโลยีที่ทันสมัยและ
มีประสิทธิภาพในการผลิตบรรจุภัณฑ์แก้ว

บริษัทเป็นผู้ผลิตบรรจุภัณฑ์แก้วรายแรกของประเทศที่ได้รับใบรับรองระบบคุณภาพมาตรฐาน ISO
9002 บริษัทได้ทำการปรับเปลี่ยนมาตรฐานระบบบริหารคุณภาพจากมาตรฐาน ISO 9002 ฉบับปี
1994 เป็น ISO 9001 ฉบับปี 2000
และเริ่มประยุกต์ใช้มาตรฐานใหม่นี้ทั่วทั้งองค์กรตั้งแต่เดือนพฤศจิกายน 2544 เป็นต้นมา
และได้รับการรับรองระบบบริหารคุณภาพ ISO 9001 ฉบับปี 2000 เมื่อปี 2545
จากสถาบันเดียวกัน

(2) ผลกระทบต่อสิ่งแวดล้อม

ในการผลิตบรรจุภัณฑ์แก้ว
บริษัทสามารถนำภาชนะแก้วกลับมาแปรรูปใหม่ได้ตลอดเวลาโดยปราศจากอันตรายต่อสุขภาพของผู้บริโภค
โดยที่คุณสมบัติและคุณภาพไม่เปลี่ยนแปลงไปจากเดิม
บริษัทเป็นผู้นำในการหมุนเวียนนำเศษแก้วกลับมาแปรรูปเป็นบรรจุภัณฑ์แก้วได้ปีละกว่า 340,000
ตันต่อปี ซึ่งสามารถช่วยลดปริมาณขยะและรักษาทรัพยากรธรรมชาติ

บริษัทมีความตระหนักถึงความรับผิดชอบต่อสังคม
และมีความมุ่งมั่นอย่างจริงจังที่จะธำรงรักษาไว้ซึ่งคุณภาพสิ่งแวดล้อม โดยมีปณิธานที่ว่า
“เราจะรักษาสิ่งแวดล้อมในวันนี้ เพื่อชีวิตที่ดีในวันหน้า” รวมถึงการบริหารจัดการและใช้ทรัพยากร
ในทุก ๆ ด้านอย่างเหมาะสมพอเพียงและอย่างมีประสิทธิภาพ บริษัท
จึงได้นำระบบการจัดการด้านสิ่งแวดล้อม ISO 14001:2004 เข้ามาประยุกต์ใช้ตั้งแต่เดือนตุลาคม
2548 เป็นต้นมา และด้วยความร่วมแรงร่วมใจของพนักงานทุกคน
ตลอดจนการสนับสนุนอย่างจริงจังของผู้บริหารระดับสูง ทำให้บริษัท
ได้ผ่านการรับรองระบบการจัดการด้านสิ่งแวดล้อม ISO 14001:2004
ในส่วนของโรงงานราษฎร์บูรณะ จากสถาบัน Bureau Veritas Certification ในวันที่ 19
ธันวาคม 2549

นอกจากนี้ บริษัทยังมีความห่วงใยในความปลอดภัย
และสภาพแวดล้อมในการทำงานของพนักงานซึ่งถือเป็นทรัพยากร
ที่มีคุณค่าอย่างยิ่ง บริษัทจึงมีนโยบายในการนำระบบการจัดการอาชีวอนามัยและความปลอดภัย
(มอก.18001)
มาปรับปรุงระบบความปลอดภัยและอาชีวอนามัย
เพื่อลดความเสี่ยงในการเกิดอุบัติเหตุจากการปฏิบัติงานและดูแลสุขภาพของพนักงานเพื่อให้มั่นใจว่าพนักงานที่ปฏิบัติงานในสายการผลิตจะปฏิบัติงานด้วยความปลอดภัย
บริษัทเชื่อมั่นว่ามาตรการการจัดการด้านสิ่งแวดล้อมที่เราถือปฏิบัติอยู่
รวมทั้งนโยบายในการปรับปรุงระบบความปลอดภัยและ
อาชีวอนามัยในบริษัทจะส่งผลดีต่อคุณภาพชีวิต สุขภาพ
และความปลอดภัยของพนักงานและชุมชนบริเวณใกล้เคียง

2.  บรรจุภัณฑ์กระป๋องอลูมิเนียม

(1) ลักษณะผลิตภัณฑ์หรือบริการ

ดำเนินการผลิตและจำหน่ายกระป๋องอลูมิเนียมสำหรับบรรจุเครื่องดื่ม ซึ่งประกอบด้วยผลิตภัณฑ์ 2 ชิ้น
คือ ตัวกระป๋องอลูมิเนียมและฝากระป๋องอลูมิเนียม
รวมทั้งการเคลือบและพิมพ์ลายและตัวอักษรบนตัวกระป๋องและฝาอลูมิเนียม

(2) การตลาดและภาวะการแข่งขัน

(ก)
บริษัทมีการผลิตสินค้าโดยการร่วมกันวางแผนกับลูกค้าที่เป็นผู้ประกอบการเครื่องดื่มทั้งในและต่างประเทศ
เพื่อให้เป็นไปตามแผนการผลิตและจำหน่าย หรือความต้องการของลูกค้า
โดยสัดส่วนถัวเฉลี่ยต่อปีของลูกค้าในประเทศและต่างประเทศเท่ากับร้อยละ 70 และ 30 ตามลำดับ

ลูกค้าหลักในประเทศได้แก่ กลุ่มบริษัท ไทยเบเวอเรจ จำกัด (มหาชน) บริษัท ไทยน้ำทิพย์ จำกัด
บริษัท เสริมสุข จำกัด (มหาชน) และ Thai Asia Pacific Brewery Co., Ltd. เป็นต้น
ลูกค้าต่างประเทศ ได้แก่ F&N CC Beverage
SDN. BHD. (มาเลเซีย) กลุ่ม Cambrew Ltd. (กัมพูชา) United Breweries Ltd.
(อินเดีย) และบริษัทผู้ผลิตเครื่องดื่ม
ในประเทศลาว และเวียดนาม เป็นต้น

(ข) สภาพการแข่งขันภายในอุตสาหกรรม

ผู้ผลิตกระป๋องอลูมิเนียมในประเทศ มีทั้งหมด 3 รายเท่านั้น การแข่งขันในอุตสาหกรรมไม่รุนแรง
และมีการประสานงานกัน โดยมีลูกค้าเป็นศูนย์กลาง
การเจริญเติบโตของอุตสาหกรรมนี้เป็นไปโดยสม่ำเสมอตามการเติบโตของอุตสาหกรรมเครื่องดื่มที่เป็นน้ำอัดลมและเบียร์

(3) การจัดหาผลิตภัณฑ์หรือบริการ

(ก) สำนักงานและโรงงาน ตั้งอยู่ที่นิคมอุตสาหกรรม เอสไอแอล อินดัสเตรียล แลนด์
อำเภอหนองแค จังหวัดสระบุรี บนพื้นที่ 56-2-75 ไร่ และอาคารสำนักงาน โรงงาน
และคลังสินค้า 2 หลัง มีพื้นที่ 28,800 ตารางเมตร และ 4,800 ตารางเมตร

กำลังการผลิตและปริมาณการผลิต

บริษัทเป็นโรงงานที่ทำการผลิต 24 ชั่วโมงต่อวัน แบ่งออกเป็น 3 กะ ๆ ละ 8 ชั่วโมง
บริษัทมีสายการผลิตสินค้า 2 ส่วน คือ สายการผลิตกระป๋อง (Can Line) 2 สายการผลิต
และสายการผลิตฝากระป๋อง (End Line) 2 สายการผลิต
นอกจากนี้มีสายการเคลือบและพิมพ์อลูมิเนียมสำหรับการผลิตฝากระป๋อง (Coating Line) 1
สายการผลิต เดือนกุมภาพันธ์ 2551 มีกำลังการผลิตกระป๋อง 1,200 ล้านกระป๋องต่อปี เพิ่มขึ้นจาก
900 ล้านกระป๋องต่อปีในปี 2550 โดยในปี 2550 มีปริมาณการผลิตจริง 892 ล้านกระป๋อง
คิดเป็นอัตราการใช้กำลังการผลิตประมาณร้อยละ 98
สำหรับสายการผลิตฝากระป๋องมีกำลังการผลิตสูงสุด 1,600 ล้านฝาต่อปี โดยในปี 2550
มีปริมาณการผลิตจริง 1,200 ล้านฝา คิดเป็นอัตราการใช้กำลังการผลิตประมาณร้อยละ 78

วัตถุดิบที่ใช้ในการผลิต

บริษัทนำเข้าอลูมิเนียมจากต่างประเทศในลักษณะของ Coil จากโรงงานผู้ผลิต Aluminum Coil
ในประเทศออสเตรเลีย ญี่ปุ่น และเกาหลีใต้ เป็นต้น นอกจากนี้
บริษัทมีการนำเข้าสารเคมีที่ใช้ในการทำความสะอาดใช้ในการเคลือบและ
พิมพ์ลายและตัวอักษรจากต่างประเทศ ซึ่งส่วนใหญ่อยู่ในแถบเอเซีย

อำนาจต่อรองกับผู้จำหน่ายวัตถุดิบ

บริษัทมีการร่วมมือกับบริษัทในกลุ่มของบอลล์ คอร์ปอเรชั่น
และผู้ที่อยู่ในการผลิตโดยใช้เทคโนโลยีของบอลล์ทั่วโลก
ในการเจรจาและทำสัญญาการจัดซื้อวัตถุดิบจาก Supplier ต่าง ๆ ได้แก่
อลูมิเนียมและวัสดุสิ้นเปลืองที่ใช้ในการผลิต

การใช้เทคโนโลยีในการผลิต

บริษัทใช้เทคโนโลยีในการผลิตกระป๋องและฝาของ บริษัท บอลล์คอร์ปอเรชั่น จำกัด
ซึ่งเป็นผู้ผลิตบรรจุภัณฑ์ชั้นนำจากประเทศสหรัฐอเมริกา นอกจากนี้
บริษัทยังได้รับการรับรองมาตรฐานคุณภาพในสินค้าและบริการ ISO 9001 : 2000
และมาตรฐานการปฏิบัติการในการผลิต (Good Manufacturing Practice – GMP)

(ข) ผลกระทบต่อสิ่งแวดล้อม

บริษัทมีการดำเนินการนำวัสดุภัณฑ์ที่ใช้หีบห่อกระป๋องและฝา กลับคืนมาจากลูกค้า
เพื่อนำมาใช้ใหม่เป็นการประหยัดทรัพยากรธรรมชาติ และต้นทุนของบริษัท เรียกว่า Packaging
Returned นอกจากนี้ยังได้ร่วมกับมูลนิธิขาเทียม
เพื่อสนับสนุนให้มีการรักษาสภาพแวดล้อมในการกำจัดขยะอลูมิเนียม และนำกลับมาผลิตขาเทียม
เป็นการสร้างประโยชน์ให้แก่สังคม และรักษาสภาพแวดล้อม
และมีโครงการในการใช้พลังงานอย่างประหยัดและเหมาะสม

3.  บรรจุภัณฑ์พลาสติก

(1) ลักษณะผลิตภัณฑ์หรือบริการ

ดำเนินธุรกิจผลิตและจำหน่ายผลิตบรรจุภัณฑ์พลาสติกในรูปแบบขวด กล่องและฝา พร้อมทั้งพิมพ์ หรือ
ติดสติ๊กเกอร์ หรือ หุ้ม ฉลากพลาสติก โดยแบ่งประเภทได้ดังนี้

1.  กลุ่มเครื่องสำอาง ได้แก่ ขวดแป้งเด็ก ขวดแชมพูสระผม

2.  กลุ่มอาหารและนม ได้แก่ ขวดนม กล่องไอศกรีม ขนม มันฝรั่งทอด

3.  กลุ่มน้ำมันหล่อลื่น เช่น ขวดและฝาน้ำมันเครื่อง

(2) การตลาดและภาวะการแข่งขัน

(ก) ลูกค้ารายใหญ่ ชองบริษัท ได้แก่ บริษัท จอห์นสัน แอนด์ จอห์นสัน (ไทย) จำกัด บริษัท
ยูนิลีเวอร์ ไทยเทรดดิ้ง จำกัด บริษัท ฟรีสแลนด์ ฟู้ดส์ โฟร์โมสต์ (ประเทศไทย) จำกัด (มหาชน)
และ บริษัท เป๊ปซี่-โคล่า (ไทย) เทรดดิ้ง จำกัด

(ข) สภาพการแข่งขันภายในอุตสาหกรรม

บริษัท เป็น ผู้ผลิตสินค้าบรรจุภัณฑ์ที่มีคุณภาพสูงในตลาดสินค้าอุปโภคและบริโภค
โดยมีผู้ผลิตสินค้าบรรจุภัณฑ์
รายใหญ่ประมาณ 5 ราย ในอุตสาหกรรมเดียวกัน

(3) การจัดหาผลิตภัณฑ์หรือบริการ

(ก) บริษัทตั้งอยู่ที่ อาคารเบอร์ลี่ ยุคเกอร์ชั้น13 เลขที่ 99 ซอยรูเบีย ถนนสุขุมวิท 42
แขวงพระโขนง เขตคลองเตย กรุงเทพฯ 10110 และมี อาคารโรงงาน คลังสินค้า
เครื่องจักรและอุปกรณ์ต่าง ๆ ตั้งอยู่เลขที่ 166 หมู่ 3 ตำบลนิคมสร้างตนเอง อำเภอเมือง
จังหวัดลพบุรี 105000

กำลังการผลิตและปริมาณการผลิตผลิตภัณฑ์พลาสติก

บริษัทเป็นโรงงานที่ทำการผลิต 24 ชั่วโมงต่อวัน แบ่งออกเป็น 3 กะ ๆ ละ 8 ชั่วโมง
โดยมีรายละเอียดการผลิตในระยะ 3 ปีที่ผ่านมาดังนี้

  ----------------------------------- ----------- ----------- ------------
                                      2550        2549        2548

  กำลังการผลิตเต็มที่ (หน่วย / ตัน)          9,090       8,200       7,400

  ปริมาณการผลิตจริง (หน่วย / ตัน)          6,738       6,415       5,810

  การใช้กำลังการผลิต (ร้อยละ)             63          68          52

  อัตราเพิ่มของปริมาณการผลิต (ร้อยละ)       5.04        10.41       18.67
  ----------------------------------- ----------- ----------- ------------

วัตถุดิบที่ใช้ในการผลิต

วัตถุดิบที่ใช้ในการผลิตส่วนใหญ่เป็นวัตถุดิบในประเทศ และบางส่วนจากต่างประเทศ คิดเป็นร้อยละ
99 โดยปริมาณ และร้อยละ 99 โดยมูลค่า โดยวัตถุดิบภายในประเทศ ได้แก่ เม็ดพลาสติก สี
หมึกพิมพ์ สติ๊กเกอร์ ฉลากพลาสติก และกล่องกระดาษ และวัตถุดิบจากต่างประเทศ ได้แก่
เม็ดพลาสติกเกรดพิเศษ

อำนาจต่อรองกับผู้จำหน่ายวัตถุดิบ

ผู้ผลิตวัตถุดิบหลักมีจำนวนน้อยราย แต่บริษัทมีการสั่งซื้อในปริมาณสูง
ดังนั้นทำให้มีอำนาจในการต่อรองการซื้อมาก

การใช้เทคโนโลยีในการผลิต

บริษัทมีเครื่องเป่าขึ้นรูปพลาสติกและเครื่องฉีดพลาสติก
และการพิมพ์แบบยูวีที่รวดเร็วโดยใช้เครื่องจักรจากต่างประเทศ และมีเทคโนโลยีที่ทันสมัยในปัจจุบัน
ซึ่งสามารถผลิตขวดที่มีผนังบาง น้ำหนักเบา ต้นทุนต่ำ และขวดที่ประกอบ ด้วยวัสดุหลายชั้น
ป้องกันการซึมรั่วของอากาศ ทำให้เก็บผลิตภัณฑ์ได้ สดใหม่และเป็นระยะเวลานาน

(ข) ผลกระทบต่อสิ่งแวดล้อม

การผลิตของบริษัทไม่มีผลกระทบต่อสิ่งแวดล้อมเนื่องจากพลาสติกเป็นผลิตภัณฑ์ที่สามารถนำมาใช้หมุนเวียนได้

II. กลุ่มธุรกิจผลิตภัณฑ์ด้านอุปโภคบริโภคและธุรกิจการจัดส่งและคลังสินค้า (โลจิสติกส์)

สินค้าและบริการที่อยู่ในกลุ่มธุรกิจนี้ ได้แก่ 1. ผลิตภัณฑ์กระดาษอนามัย 2. ผลิตภัณฑ์ขนมขบเคี้ยว
3. ผลิตภัณฑ์เครื่องใช้ส่วนตัว เช่น สบู่ 4. บริการด้านการตลาดและจัดจำหน่ายสินค้า และ 5.
บริการการจัดส่งและคลังสินค้า
(โลจิสติกส์) โดยแต่ละสินค้าสามารถสร้างยอดขายให้กับกลุ่มธุรกิจ ดังนี้

  ------------------------------------ ----------------------------------
  สินค้า                                 ร้อยละของยอดขาย

  ผลิตภัณฑ์กระดาษอนามัย                    36%

  ขนมขบเคี้ยว                            31%

  เครื่องใช้ส่วนตัว                         15%

  บริการด้านการตลาดและจัดจำหน่ายสินค้า       13%

  บริการการจัดส่งและคลังสินค้า (โลจิสติกส์)     5%
  ------------------------------------ ----------------------------------

1. ผลิตภัณฑ์กระดาษอนามัย

(1) ลักษณะผลิตภัณฑ์หรือบริการ

ดำเนินการผลิตและจัดจำหน่ายสินค้ากระดาษอนามัย ได้แก่ กระดาษชำระ กระดาษเช็ดหน้า
กระดาษอเนกประสงค์ กระดาษเช็ดมือและเช็ดปาก ซึ่งใช้ในครัวเรือนหรือสถานที่ต่าง ๆ
เช่นโรงพยาบาล โรงงาน สถานที่ทำงาน สถานศึกษา โรงแรมสถานที่พัก เป็นต้น ภายใต้ยี่ห้อ
เซลล็อกซ์ ดิออน แม็กซ์โม และโยริ ที่เน้นกลุ่มเป้าหมายในระดับสูง ยี่ห้อซิลค์
เน้นกลุ่มเป้าหมายในระดับกลาง และยี่ห้อเบลล์ และเมโลน่า เน้นกลุ่มประหยัด
จัดจำหน่ายทั้งในประเทศและส่งออกต่างประเทศในแถบเอเซียอาคเนย์ เช่น ลาว เวียดนาม
กัมพูชา สิงคโปร์ เป็นต้น

โดยสามารถจำแนกยอดขายแต่ละตรายี่ห้อได้ดังนี้

  ----------------------------------- -----------------------------------
  ยี่ห้อ                                 ร้อยละ ของยอดขาย

  เซลล็อกซ์                             23

  ซิลค์                                 36

  เบลล์                                13

  ตราของกลุ่มร้านค้าปลีกขนาดใหญ่            15

  อื่น ๆ                                13
  ----------------------------------- -----------------------------------

บริษัทมุ่งผลิตสินค้าที่มีคุณภาพดีในราคาที่เหมาะสม
และตอบสนองต่อความต้องการของผู้บริโภคในตลาด โดยมีการพัฒนาสินค้าใหม่อย่างต่อเนื่อง
เน้นกิจกรรมส่งเสริมการขาย
ดำเนินการจัดจำหน่ายสินค้าแก่ผู้บริโภคภายในประเทศโดยผ่านช่องทางค้าปลีกเช่น ไฮเปอร์มาร์เก็ต
ซุปเปอร์มาร์เก็ต มินิมาร์ท ร้านขายของชำ หรือผ่านผู้ค้าส่ง รวมทั้งผ่านช่องทางธุรกิจอื่น ๆ เช่น
โรงแรม ร้านอาหาร เพื่อเป็นตัวแทนจำหน่ายทั่วประเทศ
ตลอดจนส่งออกสินค้าจำหน่ายยังต่างประเทศ
ในแถบเอเซียอาคเนย์

(2) การตลาดและภาวะการแข่งขัน

(ก) ส่วนแบ่งตลาด*

+---------------------------+--------------------+---------------------+
| บริษัท                      | ร้อยละ              | ร้อยละ               |
|                           |                    |                     |
|                           | (เฉพาะกระดาษชำระ)  | (กระดาษอนามัย        |
|                           |                    | โดยรวม)             |
+---------------------------+--------------------+---------------------+
| บริษัทคิมเบอร์ลีย์-คล๊าค         | 37                 | 43                  |
| ประเทศไทย จำกัด            |                    |                     |
+---------------------------+--------------------+---------------------+
| บริษัท เบอร์ลี่ ยุคเกอร์ เซลล็อกซ์ | 41                 | 37                  |
| จำกัด                      |                    |                     |
+---------------------------+--------------------+---------------------+
| อื่น ๆ                      | 22                 | 20                  |
+---------------------------+--------------------+---------------------+

* โดยปริมาณ (รวม house brand)

ในรอบปี 2550 ตลาดกระดาษอนามัยโดยรวม บริษัทมีส่วนแบ่งตลาดอยู่ที่ร้อยละ 37
และในส่วนของกระดาษชำระบริษัทยังคงรักษาความเป็นผู้นำตลาดทั้งเชิงปริมาณและมูลค่าในกลุ่มกระดาษชำระในประเทศที่ร้อยละ
41 โดยมาจากการ
เติบโตของทุกตราสินค้า โดยเฉพาะ ซิลค์
และเบลล์ยังคงเป็นผู้นำในกลุ่มสินค้าดีและประหยัดตามลำดับ ในส่วนของกระดาษเช็ดหน้า
บริษัทได้รับความนิยมจากตราสินค้าใหม่ได้แก่ เมโลน่า และกระดาษทิชชูแฟนซีโยริ
ที่ใส่ลวดลายพิมพ์บนเนื้อกระดาษ ซึ่งได้รับการตอบรับอย่างดีจากผู้บริโภคเนื่องจากความแปลกใหม่
ทำให้ช่วยเพิ่มยอดขายและส่วนแบ่งการตลาดในกลุ่มสินค้าระดับสูง ในปีนี้บริษัทได้แนะนำสินค้าใหม่
คือ กระดาษเช็ดหน้า เมโลน่า ซอฟแพ็ค กระดาษอเนกประสงค์ แม็กซ์โม่ ซอฟแพ็ค
และกระดาษเช็ดหน้าพกพา โยริ ป๊อปอัพ ซึ่งได้รับความนิยมเป็นอย่างดี

สำหรับกลุ่มลูกค้าสถาบัน บริษัทยังประสบความสำเร็จในการขยายตลาดในต่างจังหวัด
นอกจากกรุงเทพฯ เป็นผลให้ยังคงรักษาความเป็นผู้นำตลาดด้วยส่วนแบ่งการตลาดร้อยละ 40
ในต่างประเทศบริษัทยังคงทำตลาดในหลายประเทศ ทั้งในรูปแบบของสินค้าสำเร็จรูป
และการจำหน่ายลูกกระดาษเพื่อนำแปรรูปต่อ โดยตลาดอินโดจีนมีการเติบโตสูงขึ้น
ในทุกประเทศ

(ข) สภาพการแข่งขันภายในอุตสาหกรรม

ผู้ผลิตและผู้จำหน่ายที่อยู่ในระดับเดียวกันกับบริษัทและภาวะการแข่งขัน

+---------+----------------------------------+-------+-------+-------+
| ก       | บริษัทคู่แข่งขัน                       | ภา    |       |       |
| ลุ่มคุณภาพ |                                  | วะการ |       |       |
|         |                                  | แข่งขัน |       |       |
+---------+----------------------------------+-------+-------+-------+
|         |                                  | เ     | ปา    | รุนแรง |
|         |                                  | บาบาง | นกลาง |       |
+---------+----------------------------------+-------+-------+-------+
|   ดีเยี่ยม | บริษัท คิมเบอร์ลี่ คล๊าก                |       | /     |       |
+---------+----------------------------------+-------+-------+-------+
|   ดี     | บริษัท คิมเบอร์ลี่ คล๊าก, บริษัท ธนธาร    |       |       | /     |
+---------+----------------------------------+-------+-------+-------+
|         | บริษัท คิมเบอร์ลี่ คล๊าก, บริษัท ธนธาร,   |       |       | /     |
|  ประหยัด | บริษัท วังขนาย                      |       |       |       |
+---------+----------------------------------+-------+-------+-------+
|   ส     | บริษัท คิมเบอร์ลี่ คล๊าก, บริษัท ธนธาร,   |       | /     |       |
| ุดประหยัด | บริษัท วังขนาย                      |       |       |       |
+---------+----------------------------------+-------+-------+-------+

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ ชั้น 11 อาคารเลขที่ 99 ซอยรูเบีย ถนนสุขุมวิท 42
แขวงพระโขนง เขตคลองเตย กรุงเทพมหานคร 10110 โดยมีโรงงานผลิตและจัดเก็บสินค้า 2
แห่ง โรงงานแรกตั้งอยู่เลขที่ 330 หมู่ 9 ซอยร่วมใจ ถนนบางนา-ตราด กม.19 ตำบลบางโฉลง
อำเภอบางพลี จังหวัดสมุทรปราการ 10540 และโรงงานแห่งที่สองตั้งอยู่เลขที่ 598 หมู่ 10
ตำบลท่าตูม อำเภอศรีมหาโพธิ จังหวัดปราจีนบุรี 25140

กำลังการผลิตและปริมาณการผลิต

บริษัทมีเครื่องจักรผลิตกระดาษ 4 เครื่อง เครื่องจักรแปรรูปกระดาษ 20 เครื่อง
โดยกำลังการผลิตและอัตราการใช้กำลังการผลิตในช่วง 3 ปีที่ผ่านมา เป็นดังนี้

  ------------------------------- ------------- ------------- -------------
                                  2550          2549          2548

  กำลังการผลิตเต็มที่ (หน่วย : ตัน)      45,000        45,000        45,000

  ปริมาณการผลิตจริง (หน่วย : ตัน)      45,000        44,403        44,807

  การใช้กำลังการผลิต (ร้อยละ)         100.0         98.7          99.6

  อัตราเพิ่มของปริมาณการผลิต (ร้อยละ)   0.0           0.0           21.6
  ------------------------------- ------------- ------------- -------------

วัตถุดิบที่ใช้ในการผลิต

วัตถุดิบที่สำคัญคือ เยื่อกระดาษทั้งภายในประเทศและต่างประเทศ
โดยวัตถุดิบภายในประเทศใช้เยื่อใยสั้นร้อยละ
85 - 90 ในขณะที่วัตถุดิบต่างประเทศใช้เยื่อใยยาวร้อยละ 10 - 15
ผลการเปลี่ยนแปลงทางเทคโนโลยีเช่น การใช้เครื่องมือควบคุมการผลิตระบบคอมพิวเตอร์
หรือการอบแห้งด้วยความร้อนจากก๊าซธรรมชาติมีผลต่อการใช้วัตถุดิบน้อยมาก

ผู้จำหน่ายเยื่อใยสั้นในประเทศ ได้แก่ Advance Agro Co., Ltd. และ Phoenix Pulp &
Paper Co., Ltd. และ Siam Paper & Pulp Co., Ltd.
ผู้จำหน่ายเยื่อใยยาวแก่บริษัทจะเป็นผู้ผลิตในประเทศแคนาดา และ นิวซีแลนด์ เป็นส่วนใหญ่
โดยมีสัดส่วนการซื้อวัตถุดิบในประเทศต่อวัตถุดิบต่างประเทศเป็น 4:1

การจัดหาเยื่อกระดาษเป็นปัจจัยสำคัญที่มีผลกระทบต่อการประกอบธุรกิจ
ซึ่งบริษัทได้จัดให้มีนโยบายและมาตรการป้องกันการขาดแคลนของวัตถุดิบคงคลังอย่างสม่ำเสมอ
จัดทำแผนการผลิตล่วงหน้าเพื่อให้การจัดหาวัตถุดิบไม่สะดุดหรือหยุดชะงัก
และมีวัตถุดิบเพียงพอแก่ความต้องการใช้งาน
ดำเนินการสำรวจตลาดและสำรวจความต้องการของผู้บริโภคและติดตามสถานการณ์ราคาเยื่อกระดาษตลาดโลกอย่างสม่ำเสมอ
ทั้งนี้ได้จัดให้มีการประสานงานแลกเปลี่ยนข้อมูลระหว่างการตลาดและฝ่ายผลิตอย่างใกล้ชิด
เพื่อให้ฝ่ายผลิตได้รับทราบแผนการตลาดและสามารถจัดเตรียมวัตถุดิบ
ได้อย่างใกล้เคียงความเป็นจริงให้มากที่สุด
แผนงานจะมีการปรับเปลี่ยนให้ทันต่อสถานการณ์ปัจจุบันในลักษณะ Rolling Plan

การใช้เทคโนโลยีในการผลิต

บริษัทเป็นผู้ผลิตรายแรกในอาเซียน
ที่ลงทุนติดตั้งเครื่องจักรที่มีเทคโนโลยีการพิมพ์ลวดลายหลากหลายสีสันบนกระดาษทิชชู
คือเครื่องจักรที่มีเทคโนโลยีการพิมพ์สี่สี เครื่องจักรสำคัญ ๆ ที่ใช้ในการผลิตและแปรรูปการผลิต
นำเข้าจากต่างประเทศ เช่น อิตาลี ญี่ปุ่น ไต้หวัน และในประเทศ การซื้อเครื่องจักรกระทำในรูป
turn key ซึ่งรวมถึงบริการด้านเดินเครื่อง การฝึกอบรมพนักงานด้วย โดยเครื่องจักรเหล่านี้มี
ความทันสมัยและมีกำลังเพียงพอกับความต้องการของตลาด สามารถผลิตสินค้าคุณภาพระดับสากล
ทัดเทียมกับผู้ผลิตรายใหญ่ ๆ ทั่วโลก มีการดำเนินการลดต้นทุนการผลิตอย่างต่อเนื่องและได้ผลดี
การลดปริมาณสินค้าคงคลังของสินค้าสำเร็จรูปและเยื่อกระดาษ ลดการสูญเสียในกระบวน
การผลิต และเพิ่มผลผลิตของเครื่องจักร

(ข) ผลกระทบต่อสิ่งแวดล้อม

บริษัทได้มีการติดตั้งเครื่องจักรบำบัดน้ำเสีย ที่ทันสมัยออกแบบโดยบริษัทญี่ปุ่น ตั้งแต่เริ่มสร้างโรงงาน
ซึ่งสามารถทำความสะอาดน้ำเสียที่เกิดจากกระบวนการผลิตให้สามารถนำไปใช้ในกระบวนการผลิตได้อีกครั้ง
โดยไม่มีการระบายน้ำเสียออกสู่ภายนอกโรงงานเลย (Zero Discharge)

2. ผลิตภัณฑ์ขนมขบเคี้ยว

(1) ลักษณะผลิตภัณฑ์หรือบริการ

ดำเนินการผลิต ทำการตลาดและจัดจำหน่ายสินค้าประเภทขนมขบเคี้ยว ภายใต้ชื่อ “ปาร์ตี้” –
มันผสมทอดกรอบเคลือบเนยคาราเมล และข้าวโพดเคลือบเนยคาราเมล, “เทสโต” -
มันฝรั่งทอดกรอบ, “แคมปัส” – ขนมอบกรอบ เคลือบรส
ช็อคโกแลต, “โดโซะ” – ข้าวอบกรอบปรุงรส, และ “ไบตี้” - ขนมอบกรอบ
โดยสามารถจำแนกยอดขายตามประเภทขนมได้ดังนี้

+---------------------------------+------------------------------------+
| ประเภท                          | ร้อยละของยอดขาย                     |
+---------------------------------+------------------------------------+
|   มันฝรั่งทอดกรอบเทสโต             | 53%                                |
+---------------------------------+------------------------------------+
|   ข้าวอบกรอบโดโซะ                | 27%                                |
+---------------------------------+------------------------------------+
|   ขนมขึ้นรูป                       | 20%                                |
+---------------------------------+------------------------------------+

(2) การตลาดและภาวะการแข่งขัน

(ก) ช่องทางการจัดจำหน่าย

บริษัทดำเนินกิจกรรมด้านการจัดจำหน่ายในทุกช่องทางจัดจำหน่ายเองทั้งหมด
รวมถึงช่องทางจัดจำหน่ายไปยังร้านค้าย่อยต่าง ๆ โดยมีหน่วยขายบริหารจัดการแยกออกเป็น
ช่องทางโมเดอร์นเทรด และช่องทางร้านค้าแบบดั้งเดิม

ในด้านการแข่งขัน บริษัทได้กำหนดกลยุทธ์หลัก ๆ เพื่อส่งเสริมขีดความสามารถของธุรกิจดังนี้

1.  มุ่งเน้นการสร้างความแตกต่างของ Brand
    มันฝรั่งเทสโตให้มีตำแหน่งของผลิตภัณฑ์ให้เป็นที่ชื่นชอบของกลุ่มเป้าหมาย (วัยรุ่น 15-19 ปี
    ชาย/หญิง) รวมทั้งมีการออกรูปแบบและรสชาดใหม่
    เพื่อสร้างความตื่นเต้นและกระตุ้นการบริโภค

2.  การสร้างตลาดข้าวอบกรอบ ในปัจจุบันโดโซะมีอัตราส่วนแบ่งตลาดถึงเกือบ 80%
    เพื่อรักษาความเป็นผู้นำ บริษัทจะมุ่งการสร้างความถี่ของการบริโภค
    และการตอกย้ำเรื่องตราสินค้าผ่านการทำการส่งเสริมการตลาด
    ทั้งที่เน้นแบบ ทั่วประเทศและเฉพาะช่องทางการขายหลักๆ เช่น เซเว่น อีเลฟเว่น
    มีการออกสินค้ารูปแบบใหม่ โดโซะ ป๊อป ไรซ์
    เพื่อขยายฐานของผู้บริโภคข้าวอบกรอบไปสู่วัยรุ่น
    และขยายลักษณะการบริโภคไปสู่การบริโภคแบบแบ่งปันอย่างสนุกสนาน

3.  ยังคงเน้นการสร้างและขยายตลาดขนมขี้นรูป (Extruded) โดยมีผลิตภัณฑ์ปาร์ตี้ และแคมปัส
    เป็นหลัก ในปี 2550 บริษัทได้ขยายการขายในส่วนขนมขึ้นรูปมากกว่า 8%
    กลยุทธ์หลักของบริษัท คือ การสร้างขนมขึ้นรูปรสชาดเค็ม ซึ่งถือเป็นส่วนแบ่งใหญ่ของตลาด
    ซึ่งทั้งปาร์ตี้ และแคมปัส เป็นขนมรสหวาน ส่วนไบตี้ และผลิตภัณฑ์ใหม่ที่มีรสชาดเค็ม
    คงเป็นอนาคตที่บริษัท มุ่งเน้นในการสร้างฐานตลาดให้ใหญ่ขึ้น

บริษัทมีการแบ่งลักษณะของลูกค้าออกเป็น 4 ประเภทใหญ่ ตามลักษณะการดำเนินธุรกิจดังนี้

1.  ร้านค้าประเภท Hypermarket และ Supermarket

  โดยมีลูกค้ารายใหญ่คือ Tesco, Big-C, Carrefour, Tops และ The Mall เป็นต้น

2.  ร้านค้าประเภท Convenient Store และ Gas Station Store

  โดยมีลูกค้ารายใหญ่คือ 7-Eleven, Family Mart, Jiffy เป็นต้น

3.  ร้านค้าประเภทค้าส่ง

  โดยมีลูกค้ารายใหญ่คือ Makro, ร้านสุวัฒน์ ร้านศรินทิพย์ ร้านจุฬาเบเกอร์รี่ เป็นต้น

4.  ร้านค้าประเภทสต็อคคิสท์ (ศูนย์กระจายสินค้า)

  โดยมีลูกค้ารายใหญ่คือ บริษัท ราชสีมา บี.เอส.ดี - จังหวัดโคราช, บริษัท แอลซีเอ็น
  มาร์เก็ตติ้ง จำกัด - จังหวัดกรุงเทพ, หจก.รวมสินพัฒนา – จังหวัดชุมพร, หจก.พิษณุโลก
  พีเอส เทรดดิ้ง – จังหวัดพิษณุโลก เป็นต้น

(ข) สภาพการแข่งขันภายในอุตสาหกรรม

การแข่งขันในตลาดขนมขบเคี้ยวในปัจจุบันมีผู้ประกอบการจำนวนมาก ทำให้เกิดการแข่งขันสูง
ตลาดเปราะบาง
อ่อนไหวง่ายจากการเปลี่ยนและทดลองใช้ของผู้บริโภคจากผลิตภัณฑ์หนึ่งสู่อีกผลิตภัณฑ์หนึ่ง
ทั้งในตลาดขนมขบเคี้ยวเองและตลาดสินค้าทดแทนอื่น ๆ
เป็นเหตุให้ผู้ผลิตส่วนใหญ่ต้องใช้วิธีการโฆษณาและส่งเสริมการขาย ปัจจุบันมี 10 บริษัทใหญ่ ดังนี้
บริษัท ฟริโตเลย์ (ประเทศไทย) จำกัด, บริษัท สยามร่วมมิตร จำกัด, บริษัท พี เอ็ม ฟู้ดส์ จำกัด
(พรีเมียร์มาร์เก็ตติ้ง), บริษัท อาหารยอดคุณ จำกัด, บริษัท แม่รวย จำกัด, บริษัท พี แอนด์ จี
(ประเทศไทย) จำกัด, บริษัท แฟชั่นฟู้ดส์ จำกัด, บริษัท คาลบี้ จำกัด, บริษัท ยูโรเปี้ยน ฟู้ดส์
จำกัด, และบริษัท เบอร์ลี่ ยุคเกอร์ ฟู้ดส์ จำกัด

โดยมีผู้ประกอบการรายใหญ่สามรายแรกสามารถครองส่วนแบ่งร้อยละ 50 ของมูลค่าตลาดโดยรวม
บริษัท เบอร์ลี่ ยุคเกอร์ ฟู้ดส์ จำกัด มีอัตราส่วนแบ่งการตลาดสูงเป็นอันดับ 2
ของตลาดขนมขบเคี้ยวรวม (19%) ในปี 2550 (ข้อมูลจาก Nielsen) รองจากบริษัท ฟริโตเลย์
(ประเทศไทย) จำกัด

(3) การจัดหาผลิตภัณฑ์หรือบริการ

บริษัท ตั้งอยู่ที่อาคารเบอร์ลี่ ยุคเกอร์ ชั้น 2 เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110 มีโรงงานผลิต ประกอบด้วย ที่ดินประมาณ 15.2 ไร่
และอาคารสำนักงาน โรงงานและคลังสินค้าประมาณ 23,513 ตารางเมตร ตั้งอยู่ที่ 225/10 หมู่
1 นิคมอุตสาหกรรมเทพารักษ์ ตำบลบางเสาธง อำเภอบางเสาธง จังหวัดสมุทรปราการ

กำลังการผลิตและปริมาณการผลิต

กำลังการผลิตและการอัตราการใช้กำลังการผลิต ของผลิตภัณฑ์ขนมขบเคี้ยว ในช่วง 3
ปีที่ผ่านมาเป็นดังนี้

  -------------------------------- ------------ ------------ ------------
                                   2550         2549         2548

  กำลังการผลิตเต็มที่ (หน่วย : ตัน)       18,254       18,254       13,274

  ปริมาณการผลิตจริง (หน่วย : ตัน)       9,163        8,884        8,760

  การใช้กำลังการผลิต (ร้อยละ)          50.2         48.7         66.0

  อัตราเพิ่มของปริมาณการผลิต (ร้อยละ)    0.0          37.5         13.7
  -------------------------------- ------------ ------------ ------------

นอกจากสินค้าที่ผลิตเองแล้ว บริษัทได้ทำการว่าจ้าง บริษัท Want Want ซึ่งตั้งอยู่ที่ 3 Xin Yuan
Road, Yonghe
Economic Zone of GETDD (Guangzhou Economic and Technology Development
District) Guangdong Province, China
ในฐานะหุ้นส่วนทางธุรกิจระยะยาวให้ผลิตข้าวอบกรอบ “โดโซะ” เพื่อจำหน่ายในประเทศอีกด้วย
ทั้งนี้เพื่อเป็นการขยายกลุ่มลูกค้าและฐานธุรกิจของบริษัท

วัตถุดิบที่ใช้ในการผลิต

วัตถุดิบที่ใช้ในการผลิตส่วนใหญ่เป็นผลผลิตจากเกษตร
ซึ่งเป็นการนำผลผลิตทางเกษตรมาแปรรูปเพื่อเพิ่มมูลค่า
และเป็นการส่งเสริมอาชีพให้เกษตรกรโดยบริษัทมีการส่งเสริมการปลูกมันฝรั่งแบบครบวงจร
โดยจัดหาหัวพันธุ์ ปุ๋ย และเคมีให้เกษตรกรยืม และประกันราคารับซื้อคืน

วัตถุดิบภายในประเทศ ได้แก่ มันเทศ มันฝรั่ง แป้งมันสำปะหลัง น้ำมันปาล์ม น้ำตาลทราย
บรรจุภัณฑ์ต่าง ๆ

วัตถุดิบจากต่างประเทศ ได้แก่ แป้งสาลี เนย เครื่องปรุงรส

การใช้เทคโนโลยีในการผลิต

บริษัท ได้มีการลงทุนและพัฒนาเครื่องจักรและเทคโนโลยีในการผลิตอย่างต่อเนื่อง
ทั้งจากสหรัฐอเมริกา ยุโรป ออสเตรเลีย และญี่ปุ่น เพื่อให้มีขบวนการผลิตสินค้าที่มีประสิทธิภาพ
ผลิตสินค้าได้มีคุณภาพระดับสากล

บริษัทได้รับใบรับรองการวิเคราะห์อันตรายและจุดวิกฤติ ที่ต้องควบคุมในการผลิตอาหาร (HACCP)
และใบรับรองระบบคุณภาพมาตรฐาน ISO 9001 : 2000 จาก SGS และ UKAS (United
Kingdom Accreditation Services) กับ NAC (The National Accreditation
Council of Thailand) ตามลำดับ ในการผลิตอาหารตามมาตรฐานอย่างครบถ้วน
นอกจากนี้บริษัทยังได้เข้าร่วมโครงการพัฒนาระบบคุณภาพ TQM อย่างต่อเนื่องมาตั้งแต่ปี 2547
กับสถาบันมาตรฐานผลิตภัณฑ์อุตสาหกรรม กระทรวงอุตสาหกรรม
เพื่อให้บริษัทมีระบบคุณภาพและการจัดการด้านการผลิตที่มีประสิทธิภาพและพัฒนาอย่างต่อเนื่อง

ผลกระทบต่อสิ่งแวดล้อม

น้ำเสียจากกระบวนการผลิตของบริษัท
จะผ่านระบบบำบัดน้ำเสียเพื่อให้ได้มาตรฐานก่อนปล่อยไปสู่ระบบบำบัดน้ำเสียส่วนกลางของนิคมอุตสาหกรรมเทพารักษ์
และบริษัทได้ปรับเปลี่ยนการใช้เชื้อเพลิงจากน้ำมันเตาและน้ำมันดีเซลเป็น ก๊าซปิโตเลียมเหลว
(Liquefied Petrolium Gas – LPG) ทั้งหมด และสามารถที่จะเปลี่ยนไปเป็นก๊าซธรรมชาติ
ได้ในอนาคตเมื่อก๊าซธรรมชาติเข้าถึงโรงงาน

3. ผลิตภัณฑ์เครื่องใช้ส่วนตัว

(1) ลักษณะผลิตภัณฑ์หรือบริการ

ดำเนินการผลิตเพื่อจำหน่ายและรับจ้างผลิตสินค้าจำพวก สบู่ แชมพู เครื่องสำอาง ลูกอม
และช็อคโกแลต เพื่อการจำหน่ายทั้งในประเทศและต่างประเทศ
สัดส่วนการจำหน่ายในประเทศและต่างประเทศคิดเป็นร้อยละ 88.3 และร้อยละ 11.7
ของรายได้รวมตามลำดับ ซึ่งจำหน่ายไปยังกลุ่มประเทศอินโดจีน

ยอดขายจำแนกตามประเภทของผลิตภัณฑ์

  ----------------------------------- -----------------------------------
  ประเภท                              ร้อยละ ของยอดขาย

  สบู่                                  56

  ลูกอมและช็อกโกแลต                     26

  เครื่องสำอาง                          18
  ----------------------------------- -----------------------------------

โดยมีรายละเอียดของผลิตภัณฑ์ดังต่อไปนี้

+-----------+---------------------+-------------------+---------------+
|           | สบู่                  | เครื่องสำอาง        | ขนม           |
+-----------+---------------------+-------------------+---------------+
| ตรายี่ห     | สบู่และครีมอาบน้ำแพรอท  | น้ำมันนวด, ยาสระผม, | ช็อคโกแลต      |
| ้อของเบอร์ลี่ | โกลด์                | ครีมนวดผม,         |               |
| ยุคเกอร์    |                     | ครีมขัดผิว,          | ตรา Thailand  |
|           | สบู่ ครีมอาบน้ำ         | คร                | Deluxe        |
|           | นกแก้วพฤกษา          | ีมบำรุงภายใต้ตราสินค้า |               |
|           |                     | Ka-La             |               |
|           | สบู่ ครีมอาบน้ำ กาล่า    |                   |               |
+-----------+---------------------+-------------------+---------------+
| รับจ้างผลิต  | เดทตอล              | เอว่อน             | ซูกัส           |
|           |                     |                   |               |
|           | เบบี้มายด์             | นีเวีย              | คลอลิฟินซี       |
|           |                     |                   |               |
|           | เอว่อน               | Benice            | สวีท เพอร์เฟค   |
|           |                     |                   |               |
|           |                     | Natriv            |               |
|           |                     |                   |               |
|           |                     | Degaze            |               |
+-----------+---------------------+-------------------+---------------+

(2) การตลาดและภาวะการแข่งขัน

(ก) บริษัททำการผลิตโดยยึดหลักคุณภาพ และการบริการจะต้องตรงตามที่ตกลงไว้กับลูกค้า
ให้ความสำคัญในด้านความสะอาด สุขอนามัย และเคร่งครัดตามกฎ GMP, HACCP และ ISO 9001
ส่วนตลาดของสินค้าสบู่นกแก้วจะให้ความสำคัญในเรื่องคุณภาพดี ภาพลักษณ์ดี
ราคาต่ำกว่าคู่แข่งในระดับคุณภาพเดียวกัน ลูกค้ากลุ่มเป้าหมายจะอยู่ระดับรายได้ค่อนข้างดี
ปานกลางและทั่วไปแล้วแต่ชนิดของสินค้า นโยบายการตั้งราคาบริษัทจะเน้นให้มีราคาถูกกว่าคู่แข่ง
ในระดับคุณภาพเดียวกันร้อยละ 5-10

ช่องทางการจำหน่ายผ่านบริษัท เบอร์ลี่ ยุคเกอร์ มาร์เก็ตติ้ง จำกัด ในสินค้าตราของ BJC
และลูกค้าผู้ว่าจ้างรายใหญ่อื่น ได้แก่ บริษัท เอวอน คอสเมติคส์ จำกัด บริษัท เรกคิทท์ เบนคีเซอร์
(ประเทศไทย) จำกัด บริษัท จอห์นสัน แอนด์ จอห์นสัน (ไทย) จำกัด บริษัท โอสถสภา
มาร์เก็ตติ้ง จำกัด และบริษัท ซีโน-แปคซิฟิค (ไทยแลนด์) จำกัด เป็นต้น ซึ่งเป็นผู้ทำการตลาด
และ จัดจำหน่ายสินค้าเอง

(ข) สภาพการแข่งขันภายในอุตสาหกรรม

สบู่ตรานกแก้วสามารถครองส่วนแบ่งตลาดสูงเป็นอันดับสองรองจากตรา LUX ของยูนิลีเวอร์
ในปริมาณการผลิตสบู่ การแข่งขันในตลาดสินค้าสบู่ปัจจุบันมีอัตราการขยายตัวค่อนข้างต่ำ
แต่การแข่งขันทางการตลาดมีค่อนข้างสูง
คาดว่าปริมาณความต้องการในประเทศจะขยายตัวตามจำนวนประชากร
ซึ่งขณะนี้บริษัทได้ขยายตลาดจากในประเทศออกสู่ตลาดต่างประเทศมากขึ้น เช่น
ขยายตลาดสบู่ไปสู่ประเทศเพื่อนบ้าน เช่น พม่า มาเลเซีย และสิงคโปร์

ในส่วนของการผลิต บริษัทเป็นผู้รับจ้างผลิตสบู่ก้อนรายใหญ่ที่สุดรายหนึ่งในประเทศ

(3) การจัดหาผลิตภัณฑ์หรือบริการ

(ก) บริษัทมีโรงงานผลิต 3 โรงงาน คือ โรงงานผลิตสบู่ โรงงานผลิตเครื่องสำอาง
และโรงงานผลิตลูกอมและช็อคโกแลต ตั้งอยู่เลขที่ 70 หมู่ 13 ถนนปู่เจ้าสมิงพราย ตำบลหญ้าแพรก
อำเภอพระประแดง จังหวัดสมุทรปราการ 10130

กำลังการผลิตในระยะ 3 ปีที่ผ่านมาเป็นดังนี้

+----------------------------------------+---------+---------+---------+
|                                        | 2550    | 2549    | 2548    |
+----------------------------------------+---------+---------+---------+
| ผลิตภัณฑ์สบู่ :                             | 15,000  | 15,000  | 15,000  |
|                                        |         |         |         |
| กำลังการผลิตเต็มที่ (หน่วย ต่อ ตัน)            |         |         |         |
|                                        |         |         |         |
| ปริมาณผลิตจริง (หน่วย ต่อ ตัน)               |         |         |         |
|                                        |         |         |         |
| การใช้กำลังการผลิต (ร้อยละ)                |         |         |         |
+----------------------------------------+---------+---------+---------+
|                                        | 11,797  | 11,834  | 11,275  |
+----------------------------------------+---------+---------+---------+
|                                        | 79      | 79      | 75      |
+----------------------------------------+---------+---------+---------+
| ผลิตภัณฑ์เครื่องสำอาง :                     | 5,000   | 5,000   | 5,000   |
|                                        |         |         |         |
| กำลังการผลิตเต็มที่ (หน่วย ต่อ ตัน)            |         |         |         |
|                                        |         |         |         |
| ปริมาณผลิตจริง (หน่วย ต่อ ตัน)               |         |         |         |
|                                        |         |         |         |
| การใช้กำลังการผลิต (ร้อยละ)                |         |         |         |
+----------------------------------------+---------+---------+---------+
|                                        | 1,892   | 2,022   | 2,497   |
+----------------------------------------+---------+---------+---------+
|                                        | 39      | 40      | 50      |
+----------------------------------------+---------+---------+---------+
| ผลิตภัณฑ์กลีเซอรีน (ผลิตภัณฑ์พลอยได้) :         | 850     | 850     | 850     |
|                                        |         |         |         |
| กำลังการผลิตเต็มที่ (หน่วย ต่อ ตัน)            |         |         |         |
|                                        |         |         |         |
| ปริมาณผลิตจริง (หน่วย ต่อ ตัน)               |         |         |         |
|                                        |         |         |         |
| การใช้กำลังการผลิต (ร้อยละ)                |         |         |         |
+----------------------------------------+---------+---------+---------+
|                                        | 625     | 611     | 615     |
+----------------------------------------+---------+---------+---------+
|                                        | 74      | 72      | 72      |
+----------------------------------------+---------+---------+---------+
| ผลิตภัณฑ์ลูกอม :                           | 6,500   | 5,000   | 5,000   |
|                                        |         |         |         |
| กำลังการผลิตเต็มที่ (หน่วย ต่อ ตัน)            |         |         |         |
|                                        |         |         |         |
| ปริมาณการผลิตจริง (หน่วย ต่อ ตัน)            |         |         |         |
|                                        |         |         |         |
| การใช้กำลังการผลิต (ร้อยละ)                |         |         |         |
+----------------------------------------+---------+---------+---------+
|                                        | 4,132   | 3,738   | 1,926   |
+----------------------------------------+---------+---------+---------+
|                                        | 63      | 75      | 39      |
+----------------------------------------+---------+---------+---------+

วัตถุดิบที่ใช้ในการผลิต

เน้นนโยบายจัดหาวัตถุดิบจากภายในประเทศเป็นหลัก
มีวัตถุดิบบางชนิดที่หาซื้อในประเทศไม่ได้และหรือไม่ได้มาตรฐานจะสั่งจากต่างประเทศเช่น
หัวน้ำมันหอม หัวเชื้อ และเคมีภัณฑ์ เป็นต้น ซื้อจากประเทศฟิลิปปินส์ สิงคโปร์ อังกฤษ อเมริกา
วัตถุดิบที่ซื้อได้ในประเทศได้แก่ น้ำมันปาล์ม น้ำมันมะพร้าว น้ำตาลทราย และกลูโคส เป็นต้น
สัดส่วนการจัดซื้อในประเทศประมาณร้อยละ 85 ต่างประเทศร้อยละ 15

เนื่องจากบริษัทมีประสบการณ์การผลิตมายาวนาน
มีการถ่ายทอดจากผู้ชำนาญการผลิตและการซื้อเทคโนโลยีจากต่างประเทศ
ความเพียงพอของเครื่องจักรและบุคลากร ทำให้บริษัทสามารถบริหารงานได้อย่างมีประสิทธิภาพ
บริษัทได้รับความช่วยเหลือด้านเทคนิคจากผู้เชี่ยวชาญ
ในการให้คำปรึกษาแนะนำสูตรและกรรมวิธีการผลิต แนะนำฝึกสอน ช่วยแก้ปัญหาเมื่อต้องการ
นอกจากนี้บริษัทได้ปรับปรุงงานด้านระบบคุณภาพอย่างต่อเนื่อง
และได้รับการต่ออายุใบรับรองมาตรฐานการผลิตที่ดี GMP สำหรับการผลิตอาหารและเครื่องสำอาง
ในส่วนโรงงานผลิตอาหารได้รับมาตรฐานระบบคุณภาพ ISO9001 : 2000 และ HACCP
บริษัทได้ตั้งหน่วยงานเพื่อรับผิดชอบโครงการพัฒนาและปรับปรุง
เพื่อยกระดับคุณภาพของกลุ่มผู้ผลิตบรรจุภัณฑ์ให้แก่บริษัท มีผู้ผลิตที่ได้รับการรับรอง (Certified
Vendor) จากบริษัทจำนวน 11 ราย ด้านการยกระดับและปรับปรุงโรงงาน
กระบวนการผลิตและความสามารถการผลิต มีระบบการจัดการคุณภาพ
ทั่วทั้งองค์กร (TQM) บริษัทได้ปรับปรุงระบบคุณภาพน้ำ DI เพื่อรองรับตามมาตรฐานของลูกค้า
สำหรับการปรับปรุงระบบการบำบัดน้ำเสียในส่วนสุดท้ายได้เสร็จสิ้นสมบูรณ์
และน้ำที่ผ่านการบำบัดมีคุณภาพดีกว่าระดับมาตรฐานที่ราชการกำหนด

(ข) ผลกระทบต่อสิ่งแวดล้อม

ตามกระบวนการผลิตของบริษัทจะมีน้ำเสียที่เกิดขึ้นจากการผลิต
ซึ่งบริษัทได้มีการติดตั้งหน่วยบำบัดน้ำเสีย โดยใช้เชื้อแบคทีเรีย เป็นตัวเร่งการย่อยสลาย
จากนั้นเมื่อน้ำที่ได้รับการบำบัดและได้มาตรฐานคุณภาพแล้วก็จะปล่อยสู่ท่อน้ำทิ้งต่อไป

4. บริการด้านการตลาดและจัดจำหน่ายสินค้า

(1) ลักษณะผลิตภัณฑ์หรือบริการ

ดำเนินธุรกิจการตลาดและเป็นตัวแทนจัดจำหน่ายสินค้าอุปโภคบริโภคที่ผลิตจาก กลุ่มเบอร์ลี่ ยุคเกอร์
และจัดจำหน่ายสินค้าจากผู้ผลิตภายนอก โดยร้อยละ 64 ของยอดขาย
เป็นการทำตลาดและจัดจำหน่ายสินค้าที่ผลิตภายในกลุ่มบริษัท และยอดขายร้อยละ 36
เป็นการจัดจำหน่ายให้กับผู้ผลิตรายอื่น ๆ

ผลิตภัณฑ์สามารถแบ่งเป็น 2 กลุ่ม ได้แก่ (1) กลุ่มผลิตภัณฑ์อาหารและเครื่องดื่ม (2)
กลุ่มผลิตภัณฑ์เครื่องสำอางและเครื่องใช้ส่วนตัว รายชื่อผลิตภัณฑ์ที่จัดจำหน่ายแบ่งเป็นกลุ่มดังนี้

ผลิตภัณฑ์อาหารและเครื่องดื่ม ได้แก่

-   ปลากระป๋อง ทีซีบี

-   เครื่องดื่มโกโก้ ชนิดชง ยี่ห้อ ดรอสเต้

-   กะทิเอทิพย์

-   เครื่องดื่มวุ้นมะพร้าวกาโตะ

-   นมสดยูเอชที ยี่ห้อ จิตรลดา

กลุ่มผลิตภัณฑ์เครื่องสำอาง และเครื่องใช้ส่วนบุคคล

-   สบู่ก้อน นกแก้ว และ แพรอทโกลด์ และสบู่เหลว แพรอทโกลด์ และ เดอร์มาพอน

(2) การตลาดและภาวะการแข่งขัน

ลักษณะตลาดแบ่งได้เป็น 2 ลักษณะใหญ่ ๆ ดังนี้

1.  สำหรับ Modern Trade ได้แบ่งออกเป็น 2 ส่วน อันได้แก่

- ไฮเปอร์มาร์เก็ต เช่น แม็คโคร คาร์ฟูร์ โลตัส และ บิ๊กซี

-   ซุปเปอร์มาร์เก็ต เช่น ท๊อปส์ เดอะมอลล์ วัตสัน

-   ร้านสะดวกซื้อ เช่น เซเว่นอีเลฟเว่น แฟมมิลี่มาร์ท

2.  Traditional Trade ซึ่งแบ่งออกเป็น ร้านค้าส่งและปลีก ทั้งในกรุงเทพ และต่างจังหวัด

ภาวะการแข่งขัน

สภาพการแข่งขันในปัจจุบันมีสภาพการแข่งขันค่อนข้างสูง โดยมีคู่แข่งขันหลัก ๆ เช่น ยูนิลีเวอร์
คอลเกตปาล์มโอลีฟ พีแซดคัสสัน เป็นต้น ทางบีเจซีมาร์เก็ตติ้งมีสบู่นกแก้วพฤกษา และแพรอทโกลด์
ซึ่งครองส่วนแบ่งในตลาดเป็นอันดับ 2 รองจากสบู่ลักส์ของยูนิลีเวอร์เท่านั้น

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110 บริษัทมีทุนจดทะเบียนและชำระแล้วจำนวน 100 ล้านบาท
มีจำนวนหุ้น 10 ล้านหุ้น หุ้นละ 10 บาท ประกอบธุรกิจจัดจำหน่ายและการตลาดสินค้าที่ผลิตจาก
กลุ่มบริษัท เบอร์ลี่ ยุคเกอร์และจากบริษัทภายนอก รวมทั้งบริษัทต่างชาติ

(ข) ผลกระทบต่อสิ่งแวดล้อม ไม่มี

5. บริการด้านการจัดส่งและคลังสินค้า (โลจิสติกส์)

(1) ลักษณะผลิตภัณฑ์หรือบริการ

ดำเนินธุรกิจให้บริการด้านคลังสินค้า รับฝากและบริหารสินค้าคงคลังของลูกค้า
ให้บริการขนส่งเพื่อกระจายสินค้า
ทั่วประเทศ
รวมทั้งการบริการในฐานะตัวแทนเพื่อดำเนินเรื่องทางพิธีการศุลกากรสำหรับนำสินค้าเข้าและส่งออก
ให้บริการทั้งลูกค้าในกลุ่มบริษัท และลูกค้าภายนอก ธุรกิจแบ่งเป็น 3 กลุ่มใหญ่คือ

คลังสินค้า - ให้บริการการตรวจรับสินค้าเข้า การจัดเก็บตามกลุ่ม ชนิด วันหมดอายุ การเบิกสินค้า
การบรรจุหีบห่อใหม่ การจัดหมู่สินค้า การเตรียมใบส่งสินค้าและการเก็บเงินขณะส่งมอบ -
ทั้งหมดเป็นไปตามเกณฑ์หรือเงื่อนไขความต้องการของลูกค้า ปัจจุบันบริษัทมีคลังสินค้า 3 แห่ง
เนื้อที่รวมประมาณ 53,400 ตร.ม. และสามารถบริหารสินค้าได้มากกว่า 16,000 รายการ
(SKUs) บริษัทได้ลงทุนติดตั้งซอฟท์แวร์และระบบคอมพิวเตอร์ควบคุมการบริหารคลังสินค้า (ISIS
WMS) พร้อมด้วยชั้นวางสินค้าที่ทันสมัย ซึ่งก่อให้เกิดข้อได้เปรียบและประโยชน์ต่อลูกค้า
เช่นสามารถตรวจสอบและติดตามค้นหารายการสินค้าได้อย่างถูกต้องแม่นยำ
สามารถจัดและควบคุมการจ่ายสินค้าตามระบบ FIFO / FEFO ได้อย่างเที่ยงตรง
แยกเก็บสินค้าในพื้นที่เก็บตามอุณหภูมิควบคุมที่ต้องการ ทั้งห้องอุณหภูมิปรกติ ห้องปรับอากาศ(24 C)
และห้องเย็น(2-8 C) หรือพื้นที่เฉพาะสินค้าตามที่ลูกค้าต้องการ
และความถูกต้องแม่นยำของสินค้าคงคลังที่ระดับร้อยละ 99.9

ขนส่ง - การจัดเตรียมสินค้าเพื่อกระจายส่งให้ลูกค้าทั่วทั้งประเทศ
การจัดการสายขนส่งด้วยรถของตนเอง รถเช่าและการประสานงานกับผู้รับเหมาแต่ละสาย
โดยเน้นความสมดุลย์ระหว่างอัตราการใช้ประโยชน์สูงสุดของรถและการบริการ
ตรงเวลาตามที่ลูกค้าต้องการ รวมทั้งการขนส่งแบบเหมาเที่ยว
และการจัดการสินค้าคืนจากร้านค้าทั่วประเทศ ปัจจุบัน
บริษัทมีขีดความสามารถในกระจายสินค้าประมาณ 25,000-40,000 หีบต่อวัน

ตัวแทนพิธีการศุลกากร - เป็นตัวแทนที่ได้รับใบอนุญาตจากกรมศุลกากรเลขที่ 208
ขอบเขตการให้บริการของบริษัท
เป็นแบบครบวงจร ทั้งนำเข้าและส่งออก ทางเรือ ทางอากาศและทางบก
(แบบออนไลน์ทางอิเลกทรอนิคส์ทั้งระบบ EDI และระบบ Paperless)
และครอบคลุมถึงการวางแผนการจัดการด้านซัพพลายเชน รวมทั้งบริการอื่น ๆ ที่เกี่ยวข้อง เช่น
การขอคืนอากรมาตรา 19 ทวิ การบริหารสิทธิประโยชน์ทางภาษี เป็นต้น

(2) การตลาดและภาวะการแข่งขัน

(ก) ด้านการตลาด บริษัทเน้นการให้บริการที่มีคุณภาพ และความพอใจของลูกค้าเป็นหลักสำคัญ
ในราคาที่เหมาะสมและยุติธรรม บริษัทให้บริการลูกค้าซึ่งอยู่ในกลุ่มบริษัท เบอร์ลี่ ยุคเกอร์
เป็นส่วนใหญ่กว่าร้อยละ 95 ความเสี่ยง
จึงยังขึ้นอยู่กับธุรกิจในกลุ่มบริษัท อย่างไรก็ตาม
บริษัทมีเป้าหมายที่จะขยายการบริการไปสู่ลูกค้าภายนอกมากขึ้น
ในแต่ละปีเพื่อลดความเสี่ยงดังกล่าว บริษัทมีจำนวนลูกค้าหนึ่งรายที่ก่อให้เกิดรายได้เกินร้อยละ 30
คือ บริษัท เบอร์ลี่
ยุคเกอร์ ฟู้ดส์ จำกัด ซึ่งเป็นบริษัทย่อยในกลุ่ม บริษัท เบอร์ลี่ ยุคเกอร์ เช่นกัน

การเจริญเติบโตอย่างต่อเนื่องของอุตสาหกรรมยานยนต์และอุตสาหกรรมอิเลกทรอนิคส์
ในประเทศไทย และการทำสัญญาเอฟทีเอ กับประเทศคู่ค้าที่สำคัญ
อีกทั้งภาครัฐมีนโยบายส่งเสริมกิจกรรมโลจิสติกส์อย่างชัดเจน
จะก่อให้เกิดปริมาณความต้องการการใช้บริการทางด้านโลจิสติกส์เพิ่มมากขึ้น ดังนั้น
บริษัทจึงได้จัดตั้งแผนกพัฒนาธุรกิจเพื่อดำเนินการตลาดในเชิงรุกเพื่อเพิ่มจำนวนลูกค้าและแสวงหาโอกาสทางธุรกิจอย่างต่อเนื่อง

(ข) สภาพการแข่งขันภายในอุตสาหกรรม

การแข่งขันมีความเข้มข้นขึ้น
ทั้งจากผู้ให้บริการระหว่างประเทศรายใหญ่และผู้ประกอบการขนส่งที่ขยายไปทำธุรกิจคลังสินค้า
อย่างไรก็ตาม
เนื่องจากจำนวนคู่แข่งที่มีคลังสินค้าทันสมัยขนาดใหญ่เทียบเท่าหรือใหญ่กว่าคลังสินค้าของบริษัทมีจำนวนจำกัด
การแข่งขันด้านนี้ จึงยังไม่รุนแรงเท่ากับตลาดระดับล่างลงไปที่มีคู่แข่งจำนวนมาก
จำนวนคู่แข่งในตลาดโดยประมาณมีจำนวน 11 ราย ได้แก่ Diethelm, IDS Logistics,
Exel, KPN Logistics, Ceva, Blue & White, Linfox, Leo, Zuellig, Eternity,
APL Logistics

(3) การจัดหาผลิตภัณฑ์หรือบริการ

(ก) บริษัทตั้งอยู่เลขที่ 99 อาคารเบอร์ลี่ ยุคเกอร์ ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110 บริษัทมีคลังสินค้า 3 แห่ง ได้แก่

  1) เลขที่ 48 ซอยสมานฉันท์-บาโบส ถนนสุขุมวิท 42 แขวงพระโขนง เขตคลองเตย
  กรุงเทพมหานคร 10110

  2) เลขที่ 91 หมู่ที่ 15 ตำบลบางพลีใหญ่ อำเภอบางพลี จังหวัดสมุทรปราการ 10540

  3) เลขที่ 228 หมู่ที่ 1 ถนนราษฎร์บูรณะ แขวงราษฎร์บูรณะ เขตราษฎร์บูรณะ กรุงเทพมหานคร
  10140

บริษัทเน้นการการให้บริการโลจิสติกส์ที่เพิ่มคุณค่าและครบวงจรให้แก่ลูกค้าในกลุ่มบริษัทเบอร์ลี่
ยุคเกอร์ และบุคคลภายนอก ตามความคาดหวังของลูกค้า โดยบุคคลากรมืออาชีพ
ด้วยเทคโนโลยีที่ทันสมัย และการประสานความร่วมมือกับคู่ค้าในกระบวนการปฎิบัติการที่มีคุณภาพ
อันก่อให้เกิดผลตอบแทนที่เหมาะสมต่อผู้ถือหุ้นและผู้มีส่วนได้เสีย บริษัทมีนโยบายคุณภาพ คือ
มุ่งให้บริการที่เป็นเลิศพร้อมกับการปรับปรุงอย่างต่อเนื่อง โดยมีจุดมุ่งหมายหลักคือ
บริษัทและลูกค้าจะเติบโตไปพร้อมๆกัน
บริษัทเชื่อว่าวิธีที่จะรักษาความสัมพันธ์กับลูกค้าแบบระยะยาวได้นั้น
จะต้องให้บริการที่มีคุณภาพที่สุดและลูกค้าพอใจ บริษัทมีการติดตามสำรวจความพึงพอใจ
และความเข้าใจในความต้องการของลูกค้าอย่างสม่ำเสมอตามนโยบายคุณภาพ ISO 9001:2000
ของบริษัทโดยใช้เป็นเครื่องชี้วัดผลการปฏิบัติงานของบริษัท
กระบวนการนี้จะยังคงดำเนินอยู่อย่างต่อเนื่อง เพื่อทำให้มั่นใจได้ว่าบริษัทได้บรรลุวัตถุประสงค์
ตามคำมั่นสัญญาในการให้บริการที่มีคุณภาพ โดยมีการเปลี่ยนแปลงและการพัฒนาอย่างต่อเนื่อง

(ข) ผลกระทบสิ่งแวดล้อม ไม่มี

III. กลุ่มธุรกิจผลิตภัณฑ์ด้านเทคนิคและอุตสาหกรรม

กลุ่มธุรกิจผลิตภัณฑ์ด้านเทคนิคและอุตสาหกรรมสามารถแบ่ง ผลิตภัณฑ์ออกเป็น 7 ประเภท ได้แก่
(1) สินค้าด้านเวชภัณฑ์ เครื่องมือ และอุปกรณ์ทางการแพทย์ (2)
เครื่องมือทางวิศวกรรมและการบริการ (3) เทคโนโลยีทางภาพ (4) เครื่องเขียน (5)
ผลิตและออกแบบโครงสร้างเหล็ก (6) สารเสริมผลิตภัณฑ์อาหาร เครื่องดื่ม เครื่องสำอาง
และเคมีภัณฑ์ (7) ผลิตภัณฑ์เคมีอุตสาหกรรม (Soda Ash) และ
มีหน่วยงานดูแลธุรกิจด้านต่างประเทศ คือ บริษัท บีเจซี
อินเตอร์เนชั่นแนล จำกัด โดยมีรายละเอียด ดังต่อไปนี้

1. สินค้าด้านเวชภัณฑ์ เครื่องมือ และอุปกรณ์ทางการแพทย์

(1) ลักษณะผลิตภัณฑ์หรือบริการ

    สินค้าด้านเวชภัณฑ์

1.1 ธุรกิจทางด้านเวชภัณฑ์ยา ทำการตลาดและจัดจำหน่ายผลิตภัณฑ์ทางการแพทย์ เช่น
เภสัชภัณฑ์จาก Biosidus S.A. ยา Hemax, ยา Neutromax และ Bioferon, Genzyme ยา
Thymoglobulin, ยา Thyrogen, ยา Synvisc, และ Seprafilm, Daito Corporation
ยา Mecobalamin-Daito , Schwarz ยา Nitrocine, ยา Elantan 20 และ Isoket
Spray , Bio products Laboratory ยา Vigam, ยา Zenalb, SK Chemicals
Co.,Ltd ยา JE vaccine Bayer Finland ยาDobuject และ ยา Recofol, Astellas
, Eurodrug, Pierre Fabre, Teijin, Taiko Pharmaceutical

1.2 ธุรกิจทางเวชภัณฑ์ทางการแพทย์ที่เป็นแบบใช้แล้วทิ้ง (Dispossable medical Supply)
เช่น ถุงมือผ่าตัด ถุงมือ
ตรวจโรค สายให้น้ำเกลือ เลื้อ gown disposable เสื้อ gown reusable และ หุ่นฝึกช่วยชีวิต
CPR

1.3 ธุรกิจทางด้านเวชภัณฑ์ร้านขายยา ทำการตลาดและจัดจำหน่ายผลิตภัณฑ์ทางการแพทย์ เช่น
เภสัชภัณฑ์จาก Taiko Pharmaceutical ประเทศญี่ปุ่น ผลิตภัณฑ์เพื่อสุขภาพของ 3M
ประเทศอเมริกา และถุงยางอนามัยแอนเซลล์ ประเทศออสเตรเลีย

สินค้าด้านเครื่องมือและอุปกรณ์ทางการแพทย์

ทำการตลาดและจัดจำหน่าย อุปกรณ์ทางการแพทย์ เครื่องมือแพทย์ทั้งโรงพยาบาลของรัฐ
และเอกชน ผลิตภัณฑ์
ทางการแพทย์และอุตสาหกรรมของ Agfa เครื่องมือเพื่อการวินิจฉัยและรักษาโรค
เครื่องตรวจอวัยวะภายในด้วย
คลื่นเสียงความถี่สูงผลิตภัณฑ์ของ Aloka เครื่องเอกซ์เรย์ผลิตภัณฑ์ของ Shimadzu
เครื่องเอ็กซเรย์เต้านมผลิตภัณฑ์ของ Hologic เครื่องอัลตร้าซาวด์ชนิดพกพาผลิตภัณฑ์ของ
Sonosite เครื่องตรวจวัดความหนาแน่นของกระดูกผลิตภัณฑ์ของ Hologic
กล้องจุลศัลยกรรมเพื่อการผ่าตัดผลิตภัณฑ์ของ Leica โคมไฟและเครื่องจี้เพื่อการผ่าตัดผลิตภัณฑ์ของ
KLS Martin เครื่องตรวจคลื่นไฟฟ้าในกล้ามเนื้อและระบบประสาทผลิตภัณฑ์ของ Viasys
Healthcare เครื่องตรวจหัวใจเด็กทารกในครรภ์ผลิตภัณฑ์ของ Huntleigh Healthcare
ระบบจัดเก็บข้อมูลภาพทางการแพทย์
แบบดิจิตอล ผลิตภัณฑ์ของ EBM Technology และกล้องส่องสำหรับใช้ในการผ่าตัดผลิตภัณฑ์ของ
Richard Wolf

(2) การตลาดและภาวะการแข่งขัน

สินค้าด้านเวชภัณฑ์

2.1 เวชภัณฑ์ของบริษัทจำหน่ายเฉพาะในประเทศ กลุ่มลูกค้าคือโรงพยาบาลของรัฐบาล เอกชน
โรงเรียนแพทย์ และ
คลีนิคทั่วประเทศไทย ยาบางชนิดใช้รักษาโรคต้องอาศัยทีมแพทย์ผู้ชำนาญและอุปกรณ์เฉพาะทาง
ในขณะที่บางชนิดเป็นยาใหม่ ไม่มีคู่แข่งโดยตรง แต่ราคาสูงและรัฐบาลไม่รับผิดชอบค่าใช้จ่าย
ผู้ป่วยต้องจ่ายเอง

2.2 ธุรกิจทางเวชภัณฑ์ทางการแพทย์ที่เป็นแบบใช้แล้วทิ้ง (Dispossable medical Supply)
มีภาวะการแข่งขันในตลาด
ที่รุนแรง เนื่องจากลักษณะการซื้อจะเป็นการประมูล e-auction
แนวโน้มการตลาดขยายตัวของตลาดมีมาก โรงพยาบาลต่าง ๆ
ต้องการพัฒนาบุคลากรทางการแพทย์ให้มีคุณภาพมากขึ้น การแข่งขันมีมาก เนื่องจากมีผลิตภัณฑ์
ในตลาดหลายยี่ห้อ

2.3 ธุรกิจทางด้านร้านขายยา ผลิตภัณฑ์ที่จำหน่ายส่วนมากจำหน่ายเฉพาะในประเทศ
มีลูกค้ากระจายเป็นจำนวนมากตามกลุ่มของผู้ค้าสินค้าทางเวชภัณฑ์ เช่น ร้านขายยาทั่วไป
ร้านขายยาเชนสโตร์เช่น บูท วัตสัน กลุ่มคอนวิเนี่ยนสโตร์ กลุ่มดิสเคาท์สโตร์
รวมถึงโรงแรมและสถานบริการทั่วประเทศ

การแข่งขันมีค่อนข้างมากเนื่องจากเป็นสินค้าจำเป็นที่ต้องใช้ในชีวิตประจำวันมีแหล่งผลิตทั้งในและต่างประเทศ
ความแตกต่างหลากหลายของสินค้ามีน้อย มักนำราคามาเป็นตัวแข่งขันกัน
โดยมีความสามารถของการครอบคลุมถึงลูกค้าและการส่งเสริมการขายมาเป็นช่วยในการตัดสินใจในการขาย

สินค้าด้านเครื่องมือและอุปกรณ์ทางการแพทย์

ผลิตภัณฑ์เครื่องมือและอุปกรณ์ทางการแพทย์มีจำหน่ายเฉพาะในประเทศ
มีลูกค้ากระจายเป็นจำนวนมากตามกลุ่มสินค้าต่าง ๆ เช่น โรงพยาบาลของรัฐ
และเอกชนทั่วประเทศ ซึ่งเป็นผู้นำไปใช้เป็นเครื่องมืออุปกรณ์การแพทย์

(3) การจัดหาผลิตภัณฑ์หรือบริการ

    สินค้าด้านเวชภัณฑ์

ผลิตภัณฑ์ที่จัดจำหน่ายได้นำเข้าจากหลากหลายประเทศ เช่น อังกฤษ อเมริกา อาร์เจนตินา
ฝรั่งเศส เกาหลี ญี่ปุ่น เป็นต้น

สินค้าด้านเครื่องมือและอุปกรณ์ทางการแพทย์

ผลิตภัณฑ์ที่จัดจำหน่ายได้นำเข้าจากหลากหลายประเทศทั้งจากเบลเยี่ยม เยอรมัน อเมริกา ญี่ปุ่น
สวิสเซอร์แลนด์

(ก) บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตยกรุงเทพมหานคร 10110 เริ่มจดทะเบียนจัดตั้งบริษัทเมื่อวันที่ 7 มีนาคม 2546
และเริ่มประกอบการขายสินค้าทั่วประเทศตั้งแต่เดือน พฤษภาคม 2546
โดยธุรกิจที่ประกอบการได้มีการโอนทั้งผลิตภัณฑ์ และพนักงานทั้งหมดรวมทั้งผู้ร่วมค้า
มาจากหน่วยงานเดิมที่ทำอยู่ใน บริษัท เบอร์ลี่ ยุคเกอร์ จำกัด (มหาชน)

(ข) ผลกระทบสิ่งแวดล้อม

ธุรกิจทางเวชภัณฑ์ทางการแพทย์ที่เป็นแบบใช้แล้วทิ้ง (Disposable medical Supply)
บางตัวทำลายยากเช่น เข็มให้ยาที่ติดกับสายน้ำเกลือ

2. เครื่องมือทางวิศวกรรมและการบริการ

(1) ลักษณะผลิตภัณฑ์หรือบริการ

ประกอบธุรกิจการตลาดและตัวแทนจำหน่าย ออกแบบ ติดตั้ง
ให้คำปรึกษาและให้บริการหลังการขายสำหรับผลิตภัณฑ์อุปกรณ์และระบบวิศวกรรมประเภทต่าง ๆ
แบ่งออกเป็น 3 กลุ่มผลิตภัณฑ์กับ 1 ฝ่ายบริการ ดังนี้

ระบบขนถ่ายและลำเลียงสินค้า (Material Handling) ออกแบบ ให้คำปรึกษา
และแนะนำการขนถ่ายและลำเลียงวัสดุและสินค้าทั้งแนวนอนและแนวดิ่ง ได้แก่
ผลิตภัณฑ์รอกไฟฟ้าและเครนไฟฟ้าสำหรับอุตสาหกรรม
พร้อมโครงสร้างเหล็กสมบูรณ์แบบ ภายใต้ชื่อการค้า Berlicrane และ ระบบสายพานลำเลียง
ลิฟท์ขนส่งสินค้า

ระบบควบคุมอัตโนมัติ (Automation and Control) จำหน่าย ออกแบบ ติดตั้ง
ให้คำปรึกษาและให้บริการหลังการขายสำหรับผลิตภัณฑ์และอุปกรณ์ควบคุมเครื่องจักรอัตโนมัติภายใต้ชื่อการค้า
Bermatic นอกจากนี้ยังรวมถึงเครื่องสำรองไฟฟ้า และแบตเตอรี่ สำหรับสถานีไฟฟ้า
โรงงานปิโตรเคมี และระบบสื่อสาร

อุปกรณ์เครื่องจักรอุตสาหกรรม (Industrial Equipment) ออกแบบจัดหาและติดตั้งอุปกรณ์
เครื่องชั่งอุตสาหกรรม ใช้ในธุรกิจโรงสีข้าว, โรงงานปูนซีเมนต์, และ
ธุรกิจที่มีการชั่งวัตถุดิบและส่วนผสม เช่น เคมีภัณฑ์, สี, อาหารสัตว์ เป็นต้น
และระบบควบคุมน้ำหนักรถบรรทุกของกรมทางหลวง ภายใต้ชื่อการค้า Berlitronic
รวมถึงระบบและอุปกรณ์จัดเก็บสินค้า (Logistics and Warehousing) ภายใต้ชื่อการค้า BJC
Storage System จัดจำหน่ายสินค้าและติดตั้งระบบจัดเก็บในคลังสินค้า เช่น อุปกรณ์ปรับระดับ
(Dock Leveler), ประตูสำหรับใช้ในงานอุตสาหกรรมประเภทต่าง ๆ เช่น Overhead Door,
Rapid Door, Traffic Door

ศูนย์บริการหลังการขาย (Service Center)
ให้บริการลูกค้าในแบบสัญญาการให้บริการแบบมีระยะเวลา (Service contract)
และการให้บริการทั่วไป (On-call service)
โดยทีมช่างที่มีประสบการณ์สามารถให้บริการกับสินค้า
ที่บริษัทเป็นผู้จัดจำหน่ายและยังสามารถให้บริการกับสินค้าของคู่แข่งได้อีกด้วย

(2) การตลาดและภาวะการแข่งขัน

(ก) ธุรกิจของบริษัทในปีที่ผ่านมาอยู่ในภาวะฟื้นตัวจากการชะลอตัวอย่างรุนแรงในปี 2550
นอกจากผลิตภัณฑ์ต่าง ๆ
ที่บริษัทเป็นตัวแทนจำหน่ายส่วนใหญ่ได้รับผลกระทบจากภาวะเศรษฐกิจชะลอตัว
และยังมีคู่แข่งจากในประเทศและต่างประเทศอีกด้วย ลูกค้าหลัก ร้อยละ 95 เป็นกลุ่มอุตสาหกรรม
ส่วนที่เหลืออีกร้อยละ 5 เป็นการขายปลีก
การจัดเก็บสินค้าและบริการส่งสินค้าให้แก่ลูกค้าดำเนินการโดยบริษัท เบอร์ลี่ ยุคเกอร์ โลจิสติกส์
จำกัด นอกจากนี้บริษัทยังได้ร่วมมือกับ บริษัท ธนสินธิ์ จำกัด
ในการผลิตโครงเหล็กในราคาย่อมเยาว์ให้กับบริษัทอีกด้วย

(ข) สภาพการแข่งขันภายในอุตสาหกรรม
บริษัทเป็นผู้นำเข้าผลิตภัณฑ์เกี่ยวกับวิศวกรรมจากบริษัทต่างชาติหลายประเทศ
ซึ่งส่วนใหญ่ได้ประกอบธุรกิจร่วมกันเป็นเวลาหลายปีแล้ว ราคาของสินค้าอิงจากราคาตลาดโลก
และอัตราแลกเปลี่ยนเงินตราต่างประเทศเป็นส่วนใหญ่ แต่ก็ยังมีการแข่งขันด้านราคาอย่างรุนแรง
สินค้าส่วนใหญ่ได้รับการรับรองจากสถาบันต่าง ๆ
จึงทำให้สินค้าที่บริษัทเป็นผู้จัดจำหน่ายเป็นที่น่าเชื่อถือและนิยมกันอย่างแพร่หลาย

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110 ประกอบธุรกิจด้านการนำเข้าและผู้แทนจำหน่าย
ออกแบบและติดตั้งผลิตภัณฑ์วิศวกรรม ให้กับลูกค้าภาคอุตสาหกรรมและหน่วยงานของรัฐเช่น
การไฟฟ้าฯ ทีโอที ที่รับโอนธุรกิจ
ผลิตภัณฑ์และพนักงานทั้งหมดรวมทั้งผู้ร่วมค้ามาจากหน่วยงานเดิมที่อยู่ในบริษัท เบอร์ลี่ ยุคเกอร์
จำกัด (มหาชน) ผลิตภัณฑ์ที่นำเข้าทั้งหมดเป็นตราของสินค้าจากทวีปยุโรป สหรัฐอเมริกาและเอเซีย
บริษัทได้เน้นการพัฒนาธุรกิจเป็นหลัก โดยสรรหาผลิตภัณฑ์ใหม่ ๆ ออกสู่ตลาด
สร้างความหลากหลายและเป็นทางเลือกใหม่ให้กับลูกค้า รวมทั้งขยายคุณภาพทางด้านบริการ
ริเริ่มเทคโนโลยีใหม่ ๆ และพัฒนาระบบมาตรฐานการดำเนินงานตลอดเวลา

(ข) ผลกระทบสิ่งแวดล้อม ไม่มี

3. เทคโนโลยีทางภาพ

(1) ลักษณะผลิตภัณฑ์หรือบริการ

ทำการตลาดและจัดจำหน่าย ผลิตภัณฑ์ Agfa ใช้ในธุรกิจกราฟฟิค อุปกรณ์เตรียมการพิมพ์
และเครื่องทำแม่แบบสิ่งพิมพ์ระบบดิจิตอล ผลิตภัณฑ์ของ Hewlet Packard
เครื่องพิมพ์สีดิจิตอลออฟเซท HP Indigo เครื่องพิมพ์ผ้าระบบดิจิตอล Artistri ของ DuPont
ฟิล์มที่ใช้กับคอมพิวเตอร์ เครื่องอัดขยายภาพของ KIS กระดาษอัดรูปสี ผลิตภัณฑ์ของ Polaroid
รวมทั้งการบริการถ่ายภาพสำหรับบัตรประจำตัวสำหรับหน่วยงานต่าง ๆ และเครื่องพิมพ์
ระบบดิจิตอลของ Copal

(2) การตลาดและภาวะการแข่งขัน

ผลิตภัณฑ์ด้านเทคโนโลยีทางภาพมีจำหน่ายเฉพาะในประเทศ
มีลูกค้ากระจายเป็นจำนวนมากตามกลุ่มสินค้าต่าง ๆ เช่น โรงพิมพ์และร้านทำแม่พิมพ์ เป็นต้น

(3) การจัดหาผลิตภัณฑ์หรือบริการ

(ก) จัดซื้อจากบรรดาคู่ค้า

ผลิตภัณฑ์ที่จัดจำหน่ายได้นำเข้าจากหลากหลายประเทศทั้งจากเบลเยี่ยม เยอรมันนี อเมริกา ญี่ปุ่น
สวิสเซอร์แลนด์ อิสราเอล และอินเดีย มีการตกลงราคากันล่วงหน้าตามข้อตกลงทางการค้า
ผ่านการเปิด L/C มีการรับประกันสินค้าโดยผู้ผลิต 1 ปี

(ข) ผลกระทบสิ่งแวดล้อม ไม่มี

4. เครื่องเขียน

(1) ลักษณะผลิตภัณฑ์หรือบริการ

จัดการด้านการตลาดและจัดจำหน่ายสินค้าเครื่องเขียนต่าง ๆ
ซึ่งนำเข้าจากต่างประเทศและผลิตภายในประเทศที่ใช้ในสถาบันการศึกษา หน่วยงานราชการ
และสำนักงานทั่วไป ภายใต้เครื่องหมายการค้าของผู้อื่น ควบคู่กับของบริษัทเอง ได้แก่
ผลิตภัณฑ์เครื่องใช้สำนักงาน 3M ภายใต้ยี่ห้อ Scotch ^(®) และ Post-it ^(®)
รวมถึงอุปกรณ์โสตทัศนูปกรณ์และแผ่นใส ผลิตภัณฑ์กาวและเทปลบคำผิดยู้ฮู (UHU)
ผลิตภัณฑ์สมุดและกระดาษดั๊บเบิ้ลเอ (Double A) ผลิตภัณฑ์เครื่องเขียน สตาบิโล (STABILO)
ผลิตภัณฑ์เครื่องเขียนบีเจ (B-Jay) และผลิตภัณฑ์ถ่ายภาพโพลารอยด์ (Polaroid)

(2) การตลาดและภาวะการแข่งขัน

สินค้าเครื่องเขียน มีวางจำหน่ายตามร้านค้าเครื่องเขียน ห้างสรรพสินค้า และ Modern Trades
ชั้นนำทั่วไป โดยมีพนักงานขายให้บริการทั่วประเทศ การแข่งขันของสินค้าเครื่องเขียนมีหลายยี่ห้อ
ทั้งที่ผลิตในประเทศและนำเข้าจากต่างประเทศ โดยเฉพาะสินค้าราคาถูกจากประเทศจีน และสินค้า
House-Brand ของห้างฯ ต่าง ๆ

กลยุทธ์การแข่งขันที่ใช้ คือการแข่งขันด้านราคา การบริการหลังการขาย และคุณภาพของสินค้า
โดยบริษัทได้เปรียบเชิงการค้าต่อคู่แข่ง
เนื่องจากเป็นธุรกิจที่รับสิทธิในการจัดจำหน่ายอย่างเป็นทางการมาจากบริษัทแม่ที่ดำเนินธุรกิจนี้มาหลายสิบปี
มีชื่อเสียงที่ดีจนลูกค้าไว้วางใจในการซื้อสินค้าและบริการ

(3) การจัดหาผลิตภัณฑ์หรือบริการ

(ก) จัดซื้อจากบรรดาคู่ค้า

(ข) ผลกระทบสิ่งแวดล้อม ไม่มี

5. ผลิตและออกแบบโครงสร้างเหล็ก

(1) ลักษณะผลิตภัณฑ์หรือบริการ

บริษัทประกอบธุรกิจ ออกแบบ ผลิต และ ชุบสังกะสี
โครงสร้างเหล็กเพื่อใช้กับเสาสายส่งไฟฟ้าแรงสูง เสาสื่อสารโทรคมนาคม และ
อุตสาหกรรมทั่วไปทั้งในประเทศและต่างประเทศ

(2) การตลาดและภาวะการแข่งขัน

(ก) บริษัท ได้มีการขยายตลาดในส่วนการส่งออกไปยังหลากหลายประเทศมากขึ้น อาทิเช่น
ไนจีเรีย ปากีสถาน สวีเดน สหรัฐอเมริกา และสิงค์โปร์
นอกเหนือจากตลาดในแถบประเทศเพื่อนบ้าน บริษัท
ได้มีการส่งออกผลิตภัณฑ์ไปยังประเทศเหล่านั้นมากกว่าร้อยละ 90 ของยอดการผลิตทั้งหมดในปี
2550

ปัจจัยหลักที่มีผลให้ผลิตภัณฑ์และบริษัทเป็นที่เชื่อถือ
คือคุณภาพและการส่งมอบที่เป็นไปตามข้อตกลงกับลูกค้าโดยเฉพาะอย่างยิ่งลูกค้าจากต่างประเทศ
ซึ่งล้วนแต่เป็นเป็นบริษัท ชั้นนำ อาทิเช่น SIEMENS, Energoprojekt, RAMBOLL DENMARK
และ ABB เป็นต้น บริษัทได้มีทำการพัฒนาอย่างต่อเนื่องในด้านเทคโนโลยีการผลิต และกระบวนการ
โดยมีการปรับปรุงซอฟแวร์ที่ใช้ในการออกแบบและการให้รายละเอียดที่ทำการเชื่อมต่อกับระบบการผลิต
บริษัทได้พัฒนาประสิทธิภาพของระบบควบคุมการผลิตสินค้า
การวิเคราะห์การบริหารจัดการการการใช้วัตถุดิบเพื่อ
ลดต้นทุน และวัสดุเหลือใช้ จัดการสินค้าคงคลัง และระบบบัญชีให้สามารถเชื่อมโยงข้อมูลระหว่างกัน
ซึ่งจะสามารถ
เพิ่มประสิทธิภาพในการบริหารจัดการข้อมูลให้ดียิ่งขึ้นด้วย

(ข) สภาพการแข่งขันภายในอุตสาหกรรม

อุตสาหกรรมโครงสร้างเหล็กชุบสังกะสีในประเทศ มีผู้ประกอบการทั้งหมด 5 ราย
โดยเป็นผู้ประกอบ การขนาดใหญ่
2 ราย และขนาดกลางอีก 3 ราย บริษัทเป็นผู้นำตลาดที่มีส่วนแบ่งตลาดร้อยละ 40
สภาพการแข่งขันในช่วงปีที่ผ่านมาค่อนข้างรุนแรง สืบเนื่องจากปริมาณงานในประเทศค่อนข้างมีจำกัด
ทำให้บริษัทจึงมุ่งเน้นไปยังตลาดในต่างประเทศ

(3) การจัดหาผลิตภัณฑ์หรือบริการ

(ก) บริษัทและโรงงานตั้งอยู่เลขที่ 7 ถนนไอ-ห้า นิคมอุตสาหกรรมมาบตาพุด ตำบลมาบตาพุด
อำเภอเมือง จังหวัดระยอง 21150 ก่อตั้งเมื่อปี 2534 โดยการร่วมทุนระหว่างบริษัท เบอร์ลี่
ยุคเกอร์ จำกัด (มหาชน) บริษัท Jarlso Fabrik A/S และบริษัท Betonmas A/S
จากประเทศนอร์เวย์

บริษัทใช้เทคโนโลยีและกระบวนการผลิตที่ทันสมัย เริ่มตั้งแต่ขั้นตอนการออกแบบ การเตรียมการผลิต
และการควบคุมติดตามผลการผลิต การบริหารจัดการการใช้วัตถุดิบอย่างมีประสิทธิภาพ
เครื่องจักรหลักในการผลิตจะควบคุม โดยระบบคอมพิวเตอร์
โดยมีการเชื่อมต่อกับฐานข้อมูลการออกแบบหรือที่เรียกกันว่าระบบ CAD/CAM นอกจากนี้
บริษัทได้พัฒนาและเพิ่มประสิทธิภาพ ในส่วนนี้โดยการติดตั้งซอฟแวร์การออกแบบที่ทันสมัยที่สุดในขณะนี้
รวมถึงการหุ่นยนต์สำหรับ
ใช้ในการเชื่อม ชิ้นส่วนสำคัญเพื่อยกระดับคุณภาพ เพิ่มผลผลิต และความแข็งแรงปลอดภัย

ในกระบวนการชุบสังกะสีโดยวิธีจุ่มร้อน บริษัทมีเตาชุบสังกะสีที่เป็นเซรามิคขนาดใหญ่ที่สุดในอาเซียน
ซึ่งมีอายุ
การใช้งานมากว่า 30 ปี บริษัทมีนโยบายที่จะสนับสนุนสินค้าที่ผลิตภายในประเทศดังนั้น
สัดส่วนวัตถุดิบกว่าร้อยละ 95
ที่ประกอบด้วย เหล็กฉาก เหล็กแผ่น และแร่สังกะสี จะถูกจัดซื้อจากผู้ผลิตภายในประเทศ

(ข) ผลกระทบสิ่งแวดล้อม

บริษัทยังคงมุ่งเน้นความสำคัญของความรับผิดชอบต่อสังคมและสิ่งแวดล้อม
มีมาตรการประเมินอย่างต่อเนื่องของระบบการบริหารจัดการสิ่งแวดล้อม ISO 14001: 2004
ในส่วนกระบวนการชุบที่เกิดควันขึ้นบ้างในภาวะที่อากาศมีความหนาแน่นสูง
ซึ่งบริษัทได้มีการว่าจ้างบริษัทที่ได้รับการรับรองมาตรฐานใน การตรวจสอบมลพิษ
ทำการตรวจวัดค่าต่าง ๆ
ซึ่งปรากฏว่าอยู่ต่ำกว่าเกณฑ์มาตรฐานที่ได้กำหนดไว้ตามประกาศกระทรวงมหาดไทย ฉบับที่103
พ.ศ. 2520 บริษัท
ได้ทำการติดตั้งระบบเพิ่มเติมเพื่อกำจัดควันที่เกิดขึ้นให้เหลือน้อยที่สุด
และมีการปรับปรุงเพิ่มเติมเพื่อให้ระบบ
มีประสิทธิภาพมากขึ้นเป็นที่เรียบร้อยแล้ว และในต้นปี 2551 บริษัทจะทำการรวมระบบคุณภาพ
ISO9001:2000 และ ISO14001:2004
เข้าด้วยกันเพื่อเพิ่มประสิทธิภาพในการบริหารจัดการให้ดีขึ้น

(4) งานที่ยังไม่ได้ส่งมอบ

ในขณะนี้ บริษัทกำลังผลิต และส่งมอบ
งานโครงสร้างเล็กชุบสังกะสีสำหรับโครงการสายส่งไฟฟ้าแรงสูงในต่างประเทศ
จำนวนกว่าหนึ่งหมื่นตัน ซึ่งคาดว่าจะแล้วเสร็จในไตรมาสแรกของปี 2551

6. สารเสริมผลิตภัณฑ์อาหาร เครื่องดื่ม เครื่องสำอาง และเคมีภัณฑ์

(1) ลักษณะผลิตภัณฑ์หรือบริการ

การตลาดและจัดจำหน่ายผลิตภัณฑ์ในกลุ่มธุรกิจหลัก 4 กลุ่ม คือ กลุ่มเคมีอุตสาหกรรม,
กลุ่มสารปรุงแต่งและส่วนผสมอาหาร , กลุ่มวัตถุดิบเครื่องสำอางและอาหารเสริม รวมทั้ง
กลุ่มวัตถุดิบเบเกอรี่และสารเสริมอาหารสัตว์ สินค้าภายใต้กลุ่มดังกล่าวประกอบด้วย
สารเคมีเพื่ออุตสาหกรรม สารทำละลาย สารทำความเย็น สารปรุงแต่งสี ผงสี วัตถุดิบปรุงแต่ง
ในอุตสาหกรรมอาหารและเครื่องดื่ม สารปรุงรส วัตถุดิบเครื่องสำอางและผลิตภัณฑ์เสริมสุขภาพ
รวมทั้งวัตถุดิบเบเกอรี่และสารเสริมอาหารสัตว์
ซึ่งผลิตภัณฑ์ส่วนใหญ่จะจัดจำหน่ายภายใต้ตราสินค้าเดิมของผู้ขาย
โดยบางผลิตภัณฑ์มีการปรับเปลี่ยนการบรรจุ หรือการบด การผสม
เพื่อเพิ่มมูลค่าให้แก่สินค้าในห่วงโซ่อุปทาน

(2) การตลาดและภาวะการแข่งขัน

(ก) ในปี 2550 บริษัทยังคงการเติบโตในธุรกิจหลัก ๆ
โดยเฉพาะในกลุ่มวัตถุดิบปรุงแต่งในอุตสาหกรรมอาหารซึ่งได้เพิ่มกลุ่มสินค้าตลอดจนถึงการเข้าร่วมงานกับผู้ผลิตรายใหม่
ส่วนกลุ่มสารเคมีเพื่ออุตสาหกรรมและกลุ่มวัตถุดิบเบเกอรี่
บริษัทประสบความสำเร็จในการรักษาฐานกลุ่มลูกค้าหลักและสามารถขยายฐานกลุ่มเพิ่มขึ้นไปได้อีก
และยังได้ขยายธุรกิจไปยังสารเสริมอาหารสัตว์
ซึ่งประสบความสำเร็จในการทำตลาดที่มีการแข่งขันสูง

(ข) สภาพการแข่งขันภายในอุตสาหกรรม

บริษัทเป็นผู้นำเข้าเคมีภัณฑ์ สารผสมและปรุงแต่งในผลิตภัณฑ์อาหารและเครื่องดื่ม
รวมทั้งสารเสริมอาหารสัตว์รายใหญ่ที่สุดในประเทศไทย
ซึ่งมีผลิตภัณฑ์จากบริษัทผู้ผลิตที่มีชื่อเสียงเป็นที่รู้จัก และยังเป็นคู่ค้ากับกลุ่มบริษัท เบอร์ลี่ ยุคเกอร์
มาเป็นเวลานาน ผลิตภัณฑ์ของบริษัทได้รับการยอมรับในด้านคุณภาพและบริการด้านเทคนิคที่ชำนาญ
ผลิตภัณฑ์วัตถุดิบปรุงแต่งอาหารของบริษัทที่นำจากต่างประเทศ
ได้รับใบอนุญาตจากสำนักงานคณะกรรมการอาหารและยาทั้งหมด และได้รับใบอนุญาตฮาลาล
จากคณะกรรมการมุสลิมแห่งประเทศไทย

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110
ผลิตภัณฑ์ที่นำเข้าทั้งหมดเป็นตราของเจ้าของสินค้าที่นำเข้าจากทวีปยุโรป อเมริกาและเอเซีย
บริษัทมีห้องปฏิบัติการเพื่อพัฒนา สาธิตขั้นตอนพร้อมข้อมูลผลิตภัณฑ์ใหม่ๆแก่ลูกค้า ซึ่งประกอบ
ไปด้วยห้องปฏิบัติการผลิตภัณฑ์ขนมปัง, เครื่องดื่ม, เครื่องสำอางและอาหารคาว
และบริการตอบข้อซักถามในด้านเทคนิคซึ่งได้รับการสนับสนุนด้านข้อมูลจากบริษัทผู้ผลิตสินค้าโดยตรง
ผลิตภัณฑ์ส่วนใหญ่นำเข้าจากอเมริกา ยุโรป และเอเชีย ซึ่งมีมากกว่า 50 บริษัท บริษัทมีลูกค้ากว่า
2,500 ราย ซึ่งเป็นลูกค้าภายในประเทศ เป็นหลัก ซึ่งอยู่ในกลุ่มของผู้ผลิต ผู้ค้าส่ง ผู้ค้ารายย่อย
ทั่วประเทศ

(ข) ผลกระทบสิ่งแวดล้อม ไม่มี

7. ผลิตภัณฑ์เคมีอุตสาหกรรม (Soda Ash)

(1) ลักษณะผลิตภัณฑ์หรือบริการ

เป็นตัวแทนจำหน่ายผลิตภัณฑ์เคมีอุตสาหกรรม (Soda Ash) ซึ่งนำเข้าจากผู้ผลิตในต่างประเทศ
และดำเนินการ บริการนำเข้า จัดเก็บ และกระจายสินค้า ให้แก่ลูกค้าในเขตประเทศไทย

(2) การตลาดและภาวะการแข่งขัน

(ก) ลูกค้ารายใหญ่ ของบริษัทได้แก่

-   บริษัท อุตสาหกรรมทำเครื่องแก้วไทย จำกัด (มหาชน)

-   บริษัท บางกอกกล๊าส จำกัด

-   บริษัท สยามกลาส อินดัสทรี จำกัด

-   บริษัท โอสถสภา จำกัด

-   บริษัท ไทย มาลายา กลาส จำกัด

(ข) สภาพการแข่งขันภายในอุตสาหกรรม

บริษัท เป็นตัวแทนจำหน่ายผลิตภัณฑ์เคมีอุตสาหกรรม (Soda Ash)
ซึ่งนำเข้าจากผู้ผลิตในประเทศเคนยา เมื่อเปรียบเทียบกับคู่แข่ง อาทิ เช่น
ผู้ผลิตจากประเทศพัฒนาแล้ว (สหรัฐอเมริกา หรือ สหภาพยุโรป)
รวมทั้งผู้ผลิตรายใหญ่จากประเทศจีน ผู้ผลิตในประเทศเคนยา ถือได้ว่าเป็นผู้ผลิตรายเล็ก
ซึ่งไม่อยู่ในฐานะที่จะแข่งขันในด้านคุณภาพ หากแต่เนื่องจากต้นทุนในการผลิตจากประเทศเคนยา
อยู่ในเกณฑ์ต่ำ เป็นเหตุให้บริษัท สามารถกำหนดราคาสู้คู่แข่งขันอื่น ๆ ได้

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110

(ข) ผลกระทบต่อสิ่งแวดล้อม ไม่มี

8. บริษัท บีเจซี อินเตอร์เนชั่นแนล จำกัด

(1) ลักษณะผลิตภัณฑ์หรือบริการ

บริษัท บีเจซี อินเตอร์เนชั่นแนล จำกัด จัดตั้งขึ้นและจดทะเบียนบริษัทเมื่อวันที่ 13 พฤศจิกายน
2550 ด้วยทุนจดทะเบียน จำนวน 100 ล้านบาท โดยมีวัตถุประสงค์เพื่อให้ บริษัท เบอร์ลี่ ยุคเกอร์
จำกัด (มหาชน) มีศูนย์รวมในการดำเนินธุรกิจส่งออก มีหน่วยงานเสริมในธุรกิจนำเข้า
มีหน่วยงานรับผิดชอบการลงทุนในต่างประเทศ รวมถึงการเข้าซื้อกิจการ
และการกระทำธุรกิจข้ามพรมแดน ทั้งนี้การจัดตั้ง บริษัท บีเจซี อินเตอร์เนชั่นแนล จำกัด
จะช่วยส่งเสริมภาพลักษณ์ของบริษัท
ที่พร้อมขยายกิจการไปในต่างประเทศ และสามารถเป็นตัวแทนคู่ค้าข้ามพรมแดนได้อย่างสมบูรณ์แบบ
โดยขอบเขตความรับผิดชอบของบริษัท บีเจซี อินเตอร์เนชั่นแนล จำกัด ประกอบด้วย

1. เป็นหน่วยงานกลาง ซึ่งรับผิดชอบการส่งออก รวมถึงกระจายสินค้าในต่างประเทศ
สำหรับสินค้าของบริษัทในกลุ่มบีเจซี และของคู่ค้า

2. เป็นหน่วยงานเสริม ในการดำเนินธุรกิจนำเข้า วัตถุดิบการผลิต
และ/หรือสินค้าของบริษัทในกลุ่มเบอร์ลี่ ยุคเกอร์ และของคู่ค้า

3. เป็นหน่วยงานกลาง ซึ่งรับผิดชอบการดำเนินงานในต่างประเทศโดยทั่วไป
และการทำธุรกรรมด้านการลงทุน ผลิตสินค้า
และการเข้าซื้อกิจการธุรกิจในต่างประเทศของบริษัทในกลุ่มเบอร์ลี่ ยุคเกอร์

(2) การตลาดและภาวะการแข่งขัน

(ก) ลูกค้ารายใหญ่ ของบริษัท

  บริษัทเป็นหน่วยงานสนับสนุนการดำเนินธุรกิจให้แก่ บริษัท เบอร์ลี่ ยุคเกอร์ จำกัด (มหาชน)
  และบริษัทในเครือ

(ข) สภาพการแข่งขันภายในอุตสาหกรรม ไม่มี

(3) การจัดหาผลิตภัณฑ์หรือบริการ

(ก) บริษัทตั้งอยู่ที่อาคารเบอร์ลี่ ยุคเกอร์ เลขที่ 99 ซอยรูเบีย ถนนสุขุมวิท 42 แขวงพระโขนง
เขตคลองเตย กรุงเทพมหานคร 10110

(ข) ผลกระทบต่อสิ่งแวดล้อม ไม่มี